url: =Adoniriam Judson tangthu (Atom in) :: ZOMI DAILY\nposted on 11 September 2014 at 2:35 pm Lomkholna: Article, Biakna\nBy Thang Khan Dal, Adviser ZCF (Canaan)\nAdoniriam Judson tangthu pen a kim in a ki at ciangin laibupi khat bang a suak zo hi-in Article a dingin ih tomkaih mahmah kul a, a ki piakkhiatna, a sepkhiatna leh a thuakna tawm khat ciat a kihel thei dingin hanciam in kongpulak nuam hi.\nAdoniriam Judson piankhiatna leh pilna zon na:\nJudson ii piannapa Adoniriam hi a,Yale graduate hi-in Tuitheh (Congregationist) pawlpi kemsia khat ahihi.Malden khua ah pastor dingin a kisapma ciang dong Massachusetts gamkhenah vakkawn siasem hi. 1786 kumin Rhode Island gamkhen Tiverton khua mi Abigall Brown tawh kiteng in tua kum mah in Malden khua ah pastor dingin kisam hi.A mau tapa nih Adoniriam Judson, Elnathan le tanu nih Abigail, Mary te nei uh a Mary pen a piankum mah in sipah hi.Judson pen America gam Massachusetts gamkhen Malden khua ah August 9, 1788 ni-in suak hi. Kum 3 a phak in laisingtho a tang buppi bangin lot ngahzo a hihmanin a pate lungdamsak mahmah hi. Kum 12 a phak ciangin Greek lai leh Latin lai a lawmte hilh theita hi.Ganan thu haksa kidotna siam mahmah hi.Judson pen a pa in a gol ciangin mi thupi khat suakding hi ci niloh hi. August 17,1804 kum in Province college (tu-in Brown university ki ci)ah sangkah a, September 2,1807 kum in B.A.degree ngah in,a sangpan pahtawina leh thugenna zong ngah hi. A sang man phet in Plymouth independent Academy private sang khat hongin elements of English Grammar leh The young lady’s Arithmetic laibu hong gelhkhia pah hi. Brown University ah sangsia sep nading piaknalai ngah hi.Rev.Dr.Griffin in zong Boston a pawlpi lian penpen ah, a mah tawh semkhawm dingin kam khapna pia hi. A nu in zong inn tawh ki nai thei pen a hihman sem in a cih ciangin sem kei ning Boston ah teeng ngei lo ding hing a gamla zaw ah paiding hing cin dawng hi.\nPasian nasepna ah kipiak khiatna\nProvince college ah sang a kahpih Pasian umlo (Atheist) Jacob Eames tawh kilim thuah lua kha a hihmanin Judson in zong Pasian thu hong umlo mawk hi. Sang a man khit ciangin saklam gam kantan in Albany ah Robert Fulton ii tuihu zang in a bawl set en kawmding leh Sheffield, Conn a pu kiangah hawhdingin August 9,1808 ni-in sakol tuangin hong zinkhia hi. Ni khat zintunna innkhat ah a giah leh na lua veh aw na lua veh kei a siding hitang ci-in a tau ngaungau khat za in, zingsang a thawh ciangin a dot leh a college kah lai a, a lawmpa Jacob Eames na himawk in lamdang salua in a dip van a khai hong bang hi. Pasian om hi cih a lungsim sungah phawkna ciang khat hongnei pah hi. Thamlo in Pasian thu lunggulhna hong nei ahihmanin Andover Newton theological seminary ah sang hongkah kik hi. Hih sangah a kah sungin India gam East India company a chaplain a sem Dr. Claudius Buchanan ii Ni Suahna Aksi (The Star in the east) cih Matt 2:2 siksan in thuhilhna zakha ahihmanin German Sangmang Dr. Schwartz ii mission nasep na tampi tak kihel kha hi. Tua ahihmanin a lawmte SamuelNott, Samuel J.Mills, Samuel Newell leh Williams college panin James Richard, Ruther Rice te tawh lopa keu, buhtu lomhen tunkhop bangin (Hay stack Prayer Meeting) khukdin in thungen khawm zelzel uh hi. Tua hi a December 2,1808 ni-in kiniam khiat tak in Pasian tungah ka nuntakna ka ki ap hi ci-in tecipang uh hi. 1810 kum ciangin mission septheih ding lunggulh luatna tawh England aa, London Missionary Society te huhding lametna in Packet kici tembaw tawh England hong pai hi. Tua hun laitak in England leh Piantit te gal kido laitak ahihmanin Piantit te in na mankha in, Bayonne cihna munah kal 6 sung bang thong vakia tadih uh hi. England gam a tun ciangin a thusunna uh na sang sam uh hi. America hongtun kik ciangin thu om zia a gen leh a tawpna ah American Board of Commissioners for Foreign Mission of Congregational Church in nisuahna Asia gamah Sangmang sem dingin Judson,Samuel Newell,Samuel Nott leh Gordon Hall te sang uhhi.Tua zawh a sawt lo-in Judson pen Hasseltine tawh February 5, 1812 ni-in kiteng uh a, a zingciang February 6,1812 ni-in siampi za kipiapah hi. Ann Hasseltine pen unau numei li lakah a tumpen hi a, a unute Abby, Mary leh Rebecca a hihi.Tua hun in Suez canal zong kihong ta a hihman in India gam pai nading Mediterranean tuipi tawnding maw ahih kei leh San Francisco pan Yokohama tawnding cih lamnih om hi. A kiteen zawh uh kalnih khitciangin Caravan tembawpi tawh Salem pan in hongdingkhia uhhi. Tembaw tungah Lai Siangtho hong simsim leh Tuiphumna tawh kisai-in thu muhthak khat hongnei a, Tuiphum ciangin tuisungah kiphum tektek ding cih Tuiphumte zatdan dik hongsa mahmah hi. India ah a minthang missionary a sem Mangkang Tuiphum sia Carey, Marshman leh ward tawh kimu ding cih lamen hi. June 17,1812 ni-in Calcutta hongtung uh hi. Matt 28:19-20 bul phuh in Zeisu thupiak a man na in September 6,1812 ni-in a nupa un Rev. William Carey a huhpa Rev. William Ward in Tuiphum na pia hi.India gam a tunma uh a zan ni-in England leh America gal kido uh ahih man in England te gamke India gamah Judson te om theih nading thungah lo uh hi. Ciahkik ding lah ngaihsun theilo uh ahihman in Piantit te tuikulh (Isle of France) Maurittius ah kha li sung bang galtai tadih uh hi.Sangmang nasem dingin a paikhiatpih uh Samuel Newell te nupa Mauritius natung masa uh hi. Judson te nupa a tunma diak un Samuel Newell ii zi Harriet Newell in sihsan ahihman America gam pan Sangmang dingin a kuankhiate lakah a luang tawh khaici a tuh masa pen nu a hihi. A lawmpa tung a sih vaikhakna ah ka it mahmah ka nu na gensak in, Harriet in bangzah takin hongphawk a, hongngai a hihiam, Pasian na mitsuan henla, napom tawn tung hen, ka sanggamte kiangah na kohsak in sihding bek ngak a om a sanggamnu in leitungah biakna lo buang bangdang mahmah a thupi zaw om peuhmahlo hi, Christ a dingin kapianna nu le pa, khua le tui,gam le lei nusia in nisuahna lamah kapai kisik het keng nacihsak in a cih khitphet in a mitsi-in Harriet Newell in leitung nusia ta hi. Judson te nupa a masuan uh bing bikbek ahihmanin a tawpna ah Malaysia gam Pulo Penang (Prince of Wales Island, lying in the straits of Malacca) ah mission sem dingin hongkhensat uh a, May7,1813 ni-in Countess of Harcourt a kici tembaw tawh hong ding khia uh in, June 4,1813 ni-in Madras hongtung uh hi. A maute England akipuak kik dinguh patau mahmah uh hi.Tembaw khawlna ah tua hunlai tak Pulo Penang paiding tembaw lah om hetlo-in Yangon paiding Georgiana tembaw tawh June kha 22, 1813 ni-in hong dingkhia uhhi.Yangon July 13, 1813 ni-in hongtung uh hi. Judson te Kawlgam hong tun ni phawkna in Kawlgam Tuiphum Pawlpi in kumsim in July kha nipi kal nihna Judson nipi in zang uh hi.\nPasian thu gen hong kipat khiat na:\nJudson Kawlgam hong tun ciangin thu a hilh theih nadingin Kawlpau leh Kawl lai kha 6 sung bang Ava ah Hindu siampi a sem ngei khat kiangah nasiatak in kawl lai hong sin masa hi. Judson in Hebrew, Greek leh Latin lai te zong a siam mahmah khin hi a,kum 3 bang a sawt khit ciangin Kawlpau leh Kawllai pen Kawl mipil laitheite zah mah bangin hong siam hong thei hi. Kawl lai pen hih tan vei hong sin na in European lai tawh lai gualh zia kibanglo a hihman a hihi. Kawllai a sin kawmmah in lailekkhiat tawh hong thuahpah a 1817 ciangin laimai 7 apha Khristian biakna thu (A view of the Christian Religion) cih lai hawmkhiazo pah hi. Tua bangin lai lam nasepna hongpan toto a, thuciam thak buppi July 12,1823 ni-in zosiang a, December 19, 1823 ni-in a khetzo hi. Lai Siangtho buppi January 31,1834 ni-in a teizo in December 29,1835 ni-in laisiangtho buppi simtheih in kingah ta hi. Thamloin Manglai-Kawllai Tongdot bu July 1834 kumin zo siang hi. Lai tawh nasep pen ei tun zawhlohna ah ei tangin Pasian thu a va gengen ahih lam Judson in a tel man leh Khristian biakna a zungkip theihnading ngimna lianpi tawh lai nasep a kipan ahihi. Ava ah Judson a thongkiatna thu te, German lai-in a kigelh Turkey gamah Judah mi pawlkhat in nasim kha in a pianthak lawh uh pen a nuntakna sungah Judson a lungdam mahmah na khat a hihi.\nJudson in Hot khiatna thu a tangko theihnadingin tulai tak a Shwedagon tattung kilamna gei ah sawlbuk (Zayat) khat kawlte lam zia in lam a, tualai ah khualzin gamvakte niangphan tawh zindo in a masa pen April 4, 1819 ni-in Pasian thugen kipan thei hi. Kum 6 sung bang na hong sepkhit June 29, 1819 ni- in Maung Naw kici sing nasem mualtung mi khat a Tuiphum masak pen ahihi.Tua khitciangin nga beng mi Tha Hla leh a lawmte pawlkhat Tuiphumna pia hi. Kawl kumpi Bagyidaw kiangah pai in Kawllai siangtho leh a laihawm laibu note letsong in pia hi. Kumpipa in gual nih gual thum khawng simin lei lakah paihsak hi.Kawlgamah Pasian thu gen theihnading phalna ngen a,ngahlo hi. Tua thu hangin Pasian thu tangko nading ziakai tuam mahmah hi. Yangon ah a kituiphum sa mi (10) bang tawh pawlpi phut hi.\nJudson ii Pasian nasepna tung a phutkhak nuntakna\n(1824-1826) kum in Mangkangte leh Kawlte gal kido uh a Kawlgam nuai lam teng Mangkangten la uh hi. June 8, 1824 ni-in Judson leh Dr. Price, Mangkangte thum, Greek mikhat a mauteng Kawlkumpi-in man in Ava thongah khia uh hi.Judson a mat un a zi mai ah sawnin, sui gawp talkaih uh hi.Kawlkumpi in a telkhialh theihna dingin Bengal pan in America te in huh nading mission sum a puak ciangun Mr. Gouger kici Mangkangpa tungtawn in puak uh ahihman in Mangkang te tawh kigul luk dingin up mawhna nei uh hi. Ava thong pen cik ziat lohna thong Let-ma-yoon (Hand Shrink not) ci a minthang a hihi. Tua thonginn pen adung pi40 a vai pi30, asanna pi 5 ahih keh pi 6 bang hi-in a tung ken bilbel a, kawmpeek kikal vangneu nengneng longal huih lut nading omlo hi. Thong sungah mi 100 kim bang pasal numei kikhen lo in kikawih khawm lel hi. Nitak simin thongcingte in thongkiate ngawng tan nading tem tatat ging zaden uh hi. Nisim in zampi khat kitum in a sau vei lo-in kong kihongin mikhat ta kisam khia a kong hong ki khakkik tak ciangin kei tu ni hing lai ing ei ci in khuisa ngiam uh hi. Tua thongsung a om te kei ni kei hunding banghun a tam ci a ngak uh ahihi. Judson thong a kiat sungin azi in laisiangtho a tei baangte lukham tawh hualkhawm in puaksim zel hi. A pasal suahtakna ding Kawl Uliante kiangah hawh koikoi in golhguk pia koikoi hi. A thongkiat sungin a tanu Maria Elizabeth piang in azi nau suah tawh a pasal thongkia a phaknopna tawh gen theihna namkim thuak uh hi.Ava thongah kha 11 sung om in kha kua sung sikkol kop thum in kikhih a,kha nih sung kopnga tawh kikhih hi. Ava thong pan in tai 10 gamlatna Aungpenle thongah a kipuak ciangin nisa lak sehnel sa tungah a khe guak un paisak uh a, a lawmte Greekpa bang gimlua in lampi ah si hi.Judson zong a khe pol gawp in siluang gawp a, a lawmte khat in puansia tawh tunsak hi.Judson in a lungsim na asak penpen a zi in Aungpenle mun thei lo in bawng leng cialin a ta ngekpi tawh leivui kai nisa vengvang nuai ah a pai tantan pen khasiat mahmah hi. February 24,1826 ni-in Mangkang leh Kawl kilemna Yan-ta bo thuciamna ah kamphen dingin Judson kisam hi.A manciangin Judson te nupa leh a tano Maria tawh Mangkangte thau pua tembaw zui in Yangon hong ciahkik uh hi. A ma omloh sungin a phuhsa pawlpi na bei hi.Tua banah Yangonah sahang tamlua in lang a, ganhing bek hilo mihing nangawn a tuahtuah ciang Yangkong ah omngam non lo uh in, Mawlamyiang ah 1826 kum mah in kikhin uh hi. Mangkang kumpi-in Kawl kumpi tawh sum lei sum zuakna neihding thukimna a bawlnop uh ciangin Mangpi Mr. Crowford in Judson zawn in Ava ah September 30,1826 ni-in tung uh hi. Ava ah kha nih leh a lang val bang a tam sungin a zi ci na gim mahmah in a nasemnu kiangah Siapa hong tung haksi e, ka tanu limtak na khoisak in cin vaikhak in October 24, 1826 ni-in, a nuntak kum 37 in Ann Judson si hi. Judson Amherst ah January 24, 1827 ni-in a tunkik ciangin a pawlpiten na dawn in na kah ngeingai uh hi.A zi na om nonlo ban kum 75 a pha, a zahtak huai a it mahmah a pa November 26,1826 ni-in si cih za hi. A ta nu Maria zong a sauvei loin si sawnsawn hi. Nuntakna haksa sa luamahmah a hihmanin Mawlamyiang (Kyaiatkhami) gamah kha 6 sung bang gamlakah amah guak tol om in an kipuak a,a lungsim cina ngei hi. A lunggim lua a hihman in pi 3 a zai, pi 6 a sau dumto in tua sungah a sisa bangin amah leh amah kisial ngei hi.\nJudson ii phutkhak innkuan nuntakna leh a hun nunung\nAnn Judson tawh a neih tapa Roger Williams(1815-16) si a,a tanu Maria Elizabeth (1825-27) si hi. Judson Kawlkumpipa kiangah a pai kalin a zi Ann Judson pen Armherst ah October 24,1826 ni-in si hi. A zi si in meigongin a om laitak in,Karente lak ah Sangmang a sem masa pen George Dana Board si-in azi Sarah Board hong mei gong hi. A mau meigong tuak April 10,1834 ni-in kiteeng uh hi. Sarah board tawh tanu Abby Ann leh tapa Adoniriam Brown, Elnathan, Henry, Charles leh Eward te nei uh hi.Henry pen kum 1 leh kha 7 in si hi. Sarah hong damloh ciang zato siam zuandingin tembaw tawh America ciah dingin hong dingkhia uh hi.Lam kal St.Helena tuikulh(koko tui kulh) a tun uh December 1, 1845 ni-in Sarah Board in sihsan leuleu hi. Amah America paisuak hi. Judson Kawlgam a paikik madeuh June 2,1846 ni-in Emily Chubbuck tawh kiteeng hi. A tate thum Adoniriam Brown, Elnathan leh a tanu Abby te in Kawlgam ah zuikik nawn lo uh hi. Judsonte nupa America pan in Kawlgam zuankik dingin hongpai uh a St. Helena tuikulh hong tun ciangun, Judson lungsim sungah a zi Sarah Board in nang kei guak hong nusia mawk maw hong ci tam cin ngaihsun hi.A hizong hong hopih thei taktak hi leh ih sep ban na nupa un hanciam in va semun hong ci zaw in teh ci in amah leh a mah ki heh nem hi. Emily tawh ta Emily Frances leh Charlie nei uh a, Charlie suak tung in si hi. Judson a damloh ciangin Siavuante sawlna tawh America ah kibawl dingin Tembaw tawh hong zinkhia hi. India tuipi tungah April 12,1850 ni-in a nuntak nunung pen husangin sita hi.Judson ii han pen Indian tuipi sung N. latitude 13ံ leh E. longitude 93ံ hong himawk hi.Azi a tate Kawlgam pan a sauvei lo-in America gam ciah uh hi.Judson zi Emily zong America a tunkik khit uh a sauveilo June 1, 1854 ni-in si hi. Adoniriam Judson phawkna mualsuang hi bangin ki gelh hi.\nIn Memoriam-Rev. Adoniriam Judson.\nBorn Aug 9, 1788, Died April 12,1850.\nMalden, his Birth place, The Ocean his sepulchre,\nJudson nuntakna tungtawn in a phawkhuai pawlkhat kimu thei hi. Ih muhna dan ki banglo thei himah ta leh ih nuntakna sungah phawk huai pawlkhat pulak nuam ka hihi. Pa te ii thuphapiak muhkholhna tangtung thei pha mahmah cih kimu thei hi. Ki kholhpih hoihlo in lam hongkhialsak thei a hihmah bangin ki kholhpihhoih in lamman hong zuih pih thei hi. Kikholhpih sit teel huai khading hi. Pasian nasepna pen abaih a nop hithiat lampi (kawl ten-paak kiphah lampi) totna hilo ahihna zong ihmu thei hi. Pasian nasep nading lungsim takpi tawh kipiate kisik ngeilo uh hi.Judson nasepna tungtawn in lai thu pitna zong kimu thei hi. Lai tawh nasepna in muibun pen banah sauvei kimang pen hi. Topan a sim kha khempeuh hong gupkhiatna thupha tawh hong phungvuh ciat hen. Amen.\nThang Khan Dal\nAdviser ZCF (Canaan)\nPrevious: Bible Society Panpihna\nNext: Na lung a muang takpi hiam? ~ Zomi Quavadis


timestamp: atn

url: =Malaysia, Shah Alam sung aom Tanjong Karang Hospital meikang :: ZOMI DAILY\nposted on 7 July 2017 at 9:39 am Lomkholna: Malaysia, News, Sawltak, World\nMalaysia, Shah Alam sung aom Tanjong Karang Hospital ah pangka “Stand Fan” khatpan kipan in meikang ahih manin cina honkhat ki hemkhia cih Bernama pan kiza hi.\nTuni Friday zingsanglam in thupiang hi a, Tanjong Karang Fire and Rescue Station chief Azmi Abbas ii genkhiatna ah zingsang 7:20am hunpawl in hihvai hongki zasak cihi.\nCina kikepna Ward Four sung aom “isolation room” khatah akizanglai Stand Fan khatpan in meikuang akipan cihi. Zato sungah nasemkhat in meikhu amuh ciangin tua isolation room hongphei in a etleh, Stand Fan panin meikuang mukha in, ahunlap in cina te ki hemkhiathei hi.\nZato sungah meiphelhnading in akikoih Fire Extinguishers te zangin nasem te’n meiphelh kipanpah uhhi. Firefighters zong honkhat aphual ah meiphelhding in kidelhsakpah hi ci’n Tanjong Karang Fire and Resuce Station thunei te’n genkhia hi.\nRelated: Penang ah Guardhouse khat meikang in naupang kum 8 khat meikanglum\nHih zatosung meikatna hangin cina asi aliam omlo a cih kiza hi. Ahi zongin zato sungah akizang Electrical Appliances khempeuh hoihtak etcianna bawlkikding in Fire Department te thupia uh cihi. Sawltak #zomidaily\nPrevious: Gamdangmi nasem te hongki ap un, na liausumding uh tawmzawding hi\nNext: Mandalay ah 60 Billion Kyat manneiding vankham kiman


url: =Namdangte Zi In Nei Ve!\nNidang lai-in numei gi na lo Mo in a neih kha ten a deih kei uhleh a pasal thutawh kalsuan selo in meltheih tanau/behteng a thukim aleh ki ciahsak theilel hi. Tu hunteh tuabang ki zangh nawnlo hi. Beh leh phung, u leh nau in Mo nu a deih kei a, innkuan sung a ki lemkei leh Mo nu ciah ziau in zineih pa in a zi delh zawta hi. Tua bangin numei a bel zawte Mo tal ki ci hi.\nNumei khualeh Sakhi khua ki ci hi. Hihpen Zomite bek hilo in leitung mi numei khempeuh tuahthu a hihi. Kuami kuata tawh i ki teeng zongin Zomi pasal te vaipuak ding koimah ah pengtuanlo hi. A siah huai penpen ah Zomi leh Zomi kiteengte Pasal in a vaipuak ding pua khalo a, numei in Pasal vaipuak teng a puakkhak ciangin pianna nulepa sanggam, minam sung susia theizaw hi. Tua manin minam ki khanglian theilo, thupha a bit in ngahlo, innkuannuam, Zogamnuam i suak thei kei hi.\nNamdang zineihte sang’ in Zomi numei zi-in a neihte peuh in, ulehnau ki zopna susia sak zaw in, pasalte pianna tuunlezua khitui nulsakzaw tam mahmah ta hi. A hangin Zomi numeite gamdang a tun uh ciangin a vekpi in a kikhel/kilaih khin ding a sa tam mahmah hi. Khat leuleu ah sanggam, nulehpa tawh ki itna a sutat Zomi numei zi in neih sangin namdang zi nei vetleh vai siangzaw thamtham hi.\nNamdang Zineite Zomi it taktak lo hi cih i gen pen ngaihsun taktak leng hi khin hetlo ding hi. Namdang zineih hoih hi cih a gen nuam ka hi tuan kei a, namdang zineih hangin Zomi itlo cih pahding hilo hi.\nTuhunteh Zomi zineih leh namdang zi neih ki lamdang nawnlo hi. Innkuan sungah pau tuamtuam om ta a, a khang hampiante Zopau tawh pausaam a, a khanglai pawl Kawlpau/Mizopau a zangh peuh om a, a khangmuite leuleu mikangpau leh Zopau helh bualbual uh hi.\nNa zi na thuzawh keileh a bup in na zi thu mangvet lecin innkuan nuam peuh suak kik zaw mai thei hi. A bup in na zi thuthu nazuihleh makai khat in ki hel ngei kei-inla, numei bangin mi lak ah om vet lecin ki cianzaw lai ding hi. ThangHo in Namdang Zineih Zawleh hoihzaw ding cih a sanggamten bang hangin gen zenzen mawk uh hiam. ThangHo a ki sapkhat om zaw maw, a zi maw, a sanggamte a ki sapkhat om hizaw.\nNamdang zi neihzaw leh a hoihzawkna in:\n1. Nulepa tawh ki holim theilo ( Ki khasia sak theilo, ki lungkimsak theilo)\n2. Thusia thuhoih innlam tawh ki zopna tawmzaw( ki awl mawh kul se lo, ei thuthu)\n3. Mel theih tanau ki theihpihlo ( a koi lam, a koilam ki itsak kulse lo)\n4. Sum leh paai vai ah ei ngah ciatzek ( utut na ciat ah zek lel, mel theite hampha zawthei)\n5. Unau sung siatna tawmzaw( khatlam bek ki en lel)…cih bang tuamtuam hangin ThangHo in namdangte zi-in neizaw leh siatna tawmzaw mah ding cihbek a sanggamten lunggulhta uh hi. Hih pen a sanggamten a ngaihsut tawpna hita hi.\nInnkuannuam, uleh nau ki zopna anuam, Zomite sung ki zopna anuam ding deihluatna tawh ka lungsim ah hong om thu hong gelhkhia pak ka hihi.


url: =Thupha Naak Itna Hi - TUNGZANG NEWS\nPuteek thumte zong lungdamin "Hong khawl nuam mah ung, ahi zongin na pasal Innah a om hiam?" ci-in donguh hi. Yin in "tulaitak om kei nasem hong tungkik dek inteh" ci-in dawng hi. Puteekte in "Na pasal hong tun ngak nungin tua khitteh Innsung hong lut pan nung, na pasal om lopi ko puteek thum kong lut dinguh kilawm lo hi" ci uhin lampi geiah khawluh hi.\nAsawt lo-in, Yin' pasal hong tung-a, puteek thum sam dingin Yin inn pualam hong paikhiat leh puteek thumte ameluh na kikhelin Vantungmi na suakuh hi. Vantungmi khat in ka tanu aw, nong zindo ka nuamuh hi. Tua ahih manin thupha kong pia nuam ciatuh hi. Vanmi khat pen itna le kithutuahna hong pia thei Phuu ciki vanmi hi. Khat leuleu pen hauhna neihlelam hong pia thei Liu kici vanmi hi. Kei ka hih leh minthangna hong pia thei Shou kici vanmi hing ci-in vanmi khat in gen hi. "Ka tanu ko teng thum lakah kua hong deih pen na hiam? na pasal tawh va kikum un la hong zasakkik in nong deih penpen na Innsungah hong lut ding hi" ci in sawl hi.\nNupi Yin zong lawp luain inn sungah tai pah-a, apasal va kuppih hi. "Lawm aw ken leitungah nuntak sungin hauhna neihlelam mah thupisa ing tua mah tel ni" a cih leh a pasal in "minthanna I tel buang kei de lawmlawm, leitungah mi minthangte mah hampha pen hi" ci-in anupa hong kisel, hong kitawng tadih uh hi. NulePa kitawng inn sung pan aza tanu in Innkuan sungah akisam pen itna le kithutuahna ahih lam hongphawk ahih manin "Nu aw, Pa aw, Itna kithu tuahna tel zaw lo ding I hi hiam? Hih bnagin kitawng kiselna tawh innkuan nuam ka sa kei hi" hong ci hi.\nNupate zong akhialh lamuh kiphawk thakin, Itna kithutuahna ahi Vanmi Phuu hong teluh hi. Vanmi Phuu zong innsung lam zuan dingin hong ding khia pah hi. Vanmi Phuu nungah adang vanmi nih in zong hong zui uha, Nupi nu in "vanmi Phuu bek ka tel hilo hiam? bang ci-a na vek vua hong zui ding na hi vua? Na thum vua hong pai sawm veve lah nong telsak sese vua" ci in hopih hi.\nVanmi Phuu in zong "Inn sung khatah Itna le kithutuahna aom nak leh hauhna neihlelam, minthangna cihte in zong anung zuih ngeina hi lo maw!" ci in dawngin athumun Innsungah thupha piauh hi.\nInnkuan sungah itna, kithutuahna hong om limlim peuh leh tate hong khamuangin nopsa dinguh hi. Itna aomna-ah Pasian na ngawnin nopsa hi. Pasian mahmah zong itna tawh kidim Pasian ahi hi. Thupha ngah minam, Innkuan, Nupate I suah theihna dingin Itna Pasian I telmasak ding thupi mahmah hi. Itna aomna-ah thu hoih thupha khempeuhin nung zuih tawntung hi. Mate 6:33 " Pasian gam le adikna zong masa in, Tua hipeuh leh adang nakisap nakhempeuh zong hong kipiak thuah ding hi" ci hi.\nLaisim kong it Ulenau, Itna le Kithutuahna ahi Pasian I nuntakna ah, nupa sungah, Innkuan sungah minam sungah I deih masak, I tel masak hi sak ni cih tawh kihan thawn nuam hi hang. Topa' Thupha!


url: =Paikhiatna 17 | Siantongluan.net\nPaikhiatna 17 |\nTopa thupiak bangin Israel mihon khempeuh Sin sehnel gam panin giahphual a ban banin sat uh a, Refidim-ah phual sat uh hi. Ahih hangin mite dawn ding tui omlo hi.\nTua ahih ciangin mite in Moses tungah mawhna zong uh a, "Tui dawn ding hong pia in," ci uh hi. Moses in amaute kiangah, "Bang hangin kei tungah mawhna hong zong na hi uh hiam? Bang hangin Topa ze-et na hi uh hiam?" a ci hi.\nAhi zongin tua munah tui duhin mite dangtak uh a, Moses tungah mite phunin, "Kote leh ka tate uh leh ka ganhingte uh dangtakin a si dingin bang hangin Egypt panin hong paipih to na hi hiam?" a ci uh hi.\nTua ahih ciangin Topa tungah Moses kiko a, "Hih mite bang cih ding ka hi hiam? Suang tawh kei hong deng dingin amaute kithawi uh hi," a ci hi.\nTopa in Moses kiangah, "Israel upate pawlkhat samin mite mai-ah pai in. Nail na satna ciangkhut na khutin tawi-in pai in.\nEn in, Horeb-a suangpi-ah nangma mai-ah ka ding ding hi. Nang in suangpi na sat ding a, mite in tui a dawn theihna dingin tua suang sung panin tui hong phulkhia ding hi," a ci hi. Israel upate muhna-ah tua bangmahin Moses gamta hi.\nIsrael mite mawhzonna leh amaute in Topa ze-etin, "Eite lakah Topa a om mah ahi hiam?" a cihna hangun, tua mun pen Massah leh Meribah, ci-in min kiphuak hi.\nTua ciangin Amalek mite hong pai-in Israel mite tawh Refidim-ah kido uh hi.\nMoses in Joshua kiangah, "Eite-a dingin mi teel in la, pai-in Amalek mite tawh kido in. Zing ciangin, Pasian in ka tawi dingin a hong sawl ciangkhut tawi-in mual dawnah ka ding ding hi," a ci hi.\nTua ahih ciangin Moses in ama tungah a gen bangin Joshua gamta a, Amalek mite tawh kido uh hi. Moses, Aaron, leh Hur-te mual dawnah paito uh hi.\nMoses in a khut a sansak lai teng Israel mite in neh a, a khut a niamsak ciangin Amalek mite in neh hi.\nAhih hangin Moses a khut kham hi. Tua ahih ciangin amaute in suangtum khat la-in ama nuai-ah koih uh a, tua suang tungah amah tu a, Aaron leh Hur in a pang khat tuak panin ama khutte len uh hi. Tua ahih ciangin nitum mateng ama khutte kip hi.\nJoshua in Amalek leh ama mite namsau tawh vatmai hi.\nTopa in Moses kiangah, "Keimah in mun khempeuh panin Amalek mite ka phiat siangthona ding thu phawkna dingin hih thu laibu sung khatah gelh in la, Joshua kiangah hih thu gen kik in," a ci hi.\nMoses in biakna tau khat lamin a min dingin, "Topa}, keima zawhna lim ahi hi," ci-in phuak a,\n"Topa dial sang tawi un! Topa in a khang khangin Amalek mite do ding hi," a ci hi.\nTedim Lai Siangtho / Laibu: Paikhiatna 17


url: =USA thu tawm athei nuamte ading ~ Siam Khaute :: ZOMI DAILY\nposted on 4 January 2016 at 9:46 pm UTC+9:30 Lomkholna: News, SiamKhaute, Zomi\nHih kaki man lak pih pen Donald hi in Kum 79 pha hi. Amah pen Tuigal Kap sem hi a, tun Wal-Mart ah Sem hi. Kum 70 Tung asem ka theih pak ah Pasal 5 Leh Numei 1 in Zan lam in Sem in Sun a te zong tampi om dingin lam en ing mu zeuh2 ing.\nDonald Kiang ah bang hangin penson khit ah na semsem lai na hiam? Ka cih leh Bill Cing zo lo ci hi. Amah bek hilo kadawt atam zawin ci mawk hi.\nUSA nuntak zia bel hih dan hi a, ih thahat Lai in kikhual mahmah ding hong musak hi. Pawl khat in cidamna ding acih sam hangin a bill uh acing lo higige zaw maw hi. Ngaihsutna tawh gamtat huai mahmah ding hi American-Zomi te aw Cih hi.\nTua Leh Research tawm ka hihte Hong hawmsawn Ning.\nUSA ah tagah or Zawlta atamna ahang pen\n1. Lawm kingaih lai a kiteng nailo pi in cithak thoih tam ahih manin Kiteng tuan lo in Tua hangin zawlta tampen Kici hi.\n2. Tagah atamna pen Nu Leh Pa kikhenna hang tam mahmah hi. Kikhenna ahang pen\n1) Sum leh Pai hang\n2) Angkawm hang Ci-in Nupi leh Papi putek te Tungpan ka ngahna hi.\nPapi 70 khat bangin Ka Zi in Sum deih lua mahmah in Sum tul 10 Val la in taimang Ci hi. Tu leh ta nei khin uh hi zen hi.\nPapi khat leu2 in kikhen sam kei ung in Ka lawmnun boyfriend nei in hi ci koih2 lel ka Hih manun kiteng2 suak ing ci in na duh leh nang zong zong peuh Hong cithei ci in Ciamnuih in gen thei hi.\nNupi khat in ta Nga kanei vua kalawm pa in Numei dang Ngai ahih manin Kikhen ung Hong Ci hi.\nWhirlpool nasepna a agent Nu khat nungak bang lai in kalawm tawh kikhen nung aman Angkawm cimawk hi.\nUSA ah kagen dingtampi om in ka Research te Hih zah gen leng tel Siam Ni.\nKa man kizaih pih pan Lau ka Hih man Zi neingam keng Hong Ci ta leu2 in A sanggam Nu tawh om lel ing Ci hi.\nHihteng Kong GENNA bel American Zomi te zong pilvang takin Ih nuntak theih Na ding, tek nung guai nung a BILL tawh Ih buai loh nang, mite nuntak zia Ih theih nang ei Koidan in Kalsuan ding, Topa deihna bang Cih Ih muh theihna ding hi. Lungdam\nSiam Khaute 1/4/16\nPrevious: ZBC Founder Expired ~ Dal Sian Pau\nNext: India leh Bangladesh gamsung zinling hangin mi 11 si, 200 val liam\nKa muhpak US Gamthu pawlkhat (5) ~ Awn Za Pau\nOPERASI tawh kisai i hih theih omlo hiam?????


url: =I Khuasung cidam nading a kisam – Drainage and Sewerage System :: ZOMI DAILY\nposted on 23 January 2016 at 3:37 pm UTC+9:30 Lomkholna: Nantalsuan, News, Theihhuai, Zomi\nPumpi cidam lo khempeuh , lungsim damlo a hihpah loh hang’ pumpi cidam in thahat leh lungsim zong cidam in, hatzaw hamtang hi. Khuami khatciat a cidam ciangin, khuasung cidam I ci hi.\nKhuasung cidam nang’ zia leh tong tampi lak pan;\nAnnek tuidawn ding lung-himawh kawmkawm mah-in, anbuk leh awngbuk sung aa I paih te pan-in kingah thei gilsung laisung leh a kilawhthei natna lauhuaite tawmtuam leh mibang-in I khuasak theih nading a kisam khat in, I niin te bangci kep leh paihding a hihi.\nKhuasung ah, niin kimu kei leh lungsim siangtho-tuam pha mahmah aa, pumpi zong hong damsak tuam hi. A hizong, hunkhat lai-in, Yangon khuapi bang-ah inn-nunglam niinbung in kizang thei aa, lah kikhawm mello a hih man-in, thosii thovai in bawm zuahzuah mawk hi. Theihloh kal in, natna a ki kaikhawmkhawm tawh kibang hi. Tungsiah te bekbek zong mawhsak dending hipah lo aa, ei leh ei septheih tampi tak a om hi.\nNidang lai-in, niindum neihding hong kihanthawn aa, ekbuk aa ding zong, thobit ding ci-in UNICEF pan tuikuang/zawl hong kipia hi. UNICEF te’n hong pia nawnkei phial zong, innkhempeuh phial-in kizangzo ta hi. Tua dungzui in, a piantheihna te-ah khangtogamte tawh kibang in, hawktui(Drainage System) leh inntui-niin (Sewerage System) te limtak in a kineih theihnang hanciamtoh huai hi. Zomi te, khat in pan leh a kizui, nungzui hoihte I hih man in, kipat nading lampi zong-in, pat photphot ding a hi hi. Mikaang te’n, ‘There is a WILL, there is a Way’ ci. A ki hanciam zawhleh namdang-te nangawn in, etteh-in hong neiding uh hi.\nBanghang in maw?\nGamdang khangto gam pan-in khual hong zit ding uh ciang, a zinnading-uh gamdung zui in natdalna tuamtuam tawh kigingkhol den uhhi. Tuamah bangin, Kawlgam pan gamdang lutding te zong cidamna ki encik a hihi. Banghang in, a mau cidam tuan se hiam? A dang tampi lak pan Nek leh Dawn, Nasep-Silbawl, Inn leh Lo, Nisim nuntaakzia cihbangte ento pak leeng;\nNek leh Dawn: Tanglai- vaimim leh gataam tawh I kivak lai-in, sathau meh kiza ngei-in ka um kei hi. I pu leh pa te cidam mahmah in I thei hi. Tunbel Zomi te sathau nezo kei leeng, tualniam I kisa mahmah thei hi. Nek leh Dawn etcingna hang-in, ki cidam tuam pha mahmah hi. Mangkaang te’n, ‘You are what you eat,’ ‘Na nek bang na hi,’ ci thei uh hi.\nNasep silbawl: Nasep silbawl te’ a pumpi uh gamtaangden a hih man-in, cidamzaw kici hi. Lokhawh singpuak tawh I nuntak lai-in, kithau tuaklua samlo hi. Tulai aa minthang mihau-natna khawng omtuak lua khollo hi. Naham semnawn lo mikhangto deuh a kici te-in, pumpi tawlnga saklo veve hi. Tunai Kawlkumpi makaihna a hoih bilbel khat, phalbi sung in, khuabup zinglamsiau ding cih hi aa, zingsang in kisa khengkhang in, a tholo a pailo te na ngawn khanglo sak gawp hi. Pumpi gamtatna hangin, pumpi cidam tuamzaw hi.\nInn leh Lo: Inn leh lo hoih neihna hang-in nuntaakzia kilam dangmah hi. A diakdiak in, innsung innpua tuizatna nuamzaw hi. A zangte a siangtho zawh kei leh cidamna huhtuam lualo hi. mikhat ciat gamtat zia in thugen a hihi. Neizo leng hoih napi, inn hoih hang-in ki cidam zaw tuanlo hi. Cidam thahat in, inn leh lo hoih hanciam in zatsiam ding a hihi.\nNisim nuntaak zia: Mihing khat I hihna I cidamna pen a tamzaw in, nisim I nuntaakzia, kikepzia-in thugen pha mahmah hi. A tamzaw ei leh ei hih theih vive hilel aa, pawlkhat bel mitawh vaihawm khop, kipawl khop theih zong a om hi.\nZomi te lungsim siangtho vabang pil nang’ Sianmang laukha tawh kop-in I gamsung, khuasung, pumpi leh lungsim cidam ding hanciam ni e.\nPrevious: Tulaai Leitung Thuthang Tuamtuam Updates January 22, 2016\nNext: UN Khawmpi vai ~ Pu Thangboi\nI kigawm khawmna Tedim pau ~ Pau Tun Thang\nGualzawh nading in akisam lungsim puakzia ~ CS Dal


url: =A Nuamlo in Maban Thanemsak thei :: ZOMI DAILY\nposted on 26 May 2018 at 1:06 am Lomkholna: News, Paukhatsuan, Zomi\nHici koih khinkhian lel leng zong ahi lel ding hi napi nopmawh, nuamlo kasak citciat tampite lak ah khat..\nNidang in lawmte tawh kithuahna, mapanna khat peuh ka neih uh ciang, hanciam mahmah ciat napi ung, khatpa pen nasep laitak khutzep hithiat in anawl khat pan a kisem teng limtak na en gige thei den hi. Bangmah zong pau selo, lah semlo, lah nawngkaisak lo. Ahih hang thu ciapteh bel hat bilbel hi.\nSep le bawl ding teng kizo khin in, maban hialbawl khit ciang nasepna thu a genkik bel kiva peuhmah a, a genkik ciang nakhempeuh ama’ sepsa, ama’ vaihawmsa, ama’ makaih, amah kihel lo hileh a piang vetlo ding suah pahpah bilbel hi.\nHihbang dan khat amunmun, ahunhun, akhangkhang in omthei peuhmah citciat hi. Phamawh lua khollo napi, nopmawh thei peuhmah hi. Khatveivei mi thadah sak thei a, na kisep loh lawh thei hi. Maban thanemsak thei mahmah citciat hi.\nZomi sung ah tuadante awlmawh loh theih hun om a, awlmawh loh theihloh hun om zelzel hi. Mipil misiam, mi thanuam thahatte thadah sak thei a, mipi in kisuplawh thei peuhmah hi.\nSeplohpi a min deihna, min deihna tawh angsung mimal hamphatna lunggulhna lian lua thei a, thanuamte thadah sak thei hi. Sep ding leh zawhding tampi kisem lo, ki zolo thei hi.\nTuabang mite kim le pam in thapia thei sawnsawn lai a, tuabang hun ciang mabing mahmah thei hi. Vawhloh tuhlohna a atnop, agah neknop pen mi ginalo, mi gilo ahi hi. Seplohna a mite’ thaman tuhkhiatnop pen guta buluh namkhat mah ahi hi.\nMimal nasepna a hanciamna leh huaihamna mawhsak theih omlo a, ahi zong in mipi’ vai, mipi’ neihsa, mipi’ maban pan a mimal angsung ding huaihamna bel huathuai, kihhuai, luaksuah huai mahmah hi.\nHihbang a nuamlo theite mipi in telsiam tak a i nawlkhin, i pampaih theih hun, nehpik a i nuihsat theih hun ciang Zogam ong paallun pan ding hi. Pau Khat Suan\nPrevious: USA, Indiana aom sanginn khatah thau kikapna piang, mi 2 liam\nNext: HIV hik tungtawnin AIDS a ki-ngah hilo ~ Pau Tun Thang\nMalaysia, Kelantan ah naungek suakcil khat Suitcase sungah koihin akipai kimu\nKum 1985 kum mahmah ~ Hau Za Cin\nKa muhpak US Gamthu pawlkhat – 49


url: =Bali Airport sungah Australia gammi khat amahleh amah ki thahlupsawm :: ZOMI DAILY\nposted on 20 July 2017 at 12:02 am Lomkholna: Indonesia, News, Sawltak, World\nAustralia gammi khat Indonesia, Bali Island aom vanlengtual sungah amahleh amah ki thahlupsawm cih Jakarta Post te’n genkhia hi. Ngurah Rai International Airport sung aom inndawl 3 na panin zanni Tuesday ni in alenkhiatsawm ahihi.\nTua Aussie papen amin Gregory Lee Butler kici a, kum 46 aphakhin khat ahihi. Bali Airport sung aom inndawl 3 na panin amahleh amah ki thahlupsawm, Suicide sawm kici hi. Innsangdawn kawmkil ah kilehleh in “Corrupt” cizel, “Rude” cizel in tamveipi awngbaba cihi.\nNai 1 sungbang tuabang in Airport sungah awngbaba in, buaina piangsakgawp hi. Police te leh Airport Aviation Security te’n zolbawlbawl uh a, nitaklam 6:18pm hunciangin kizolthei in, tuaksuk nawnlo in asihdingpan ki honkhiathei hi.\nAirport Operator makaipi te genkhiatna ah hih Gregory Lee Butler ii vansungteng akisit ciangin Anti-depressant medicine zatui pawlkhat kimu in, alungsim amantak phalo hiding kici hi.\nVideo: Australian threatens suicide at Bali airport\nMonday ni inzong Kuala Lumpur zuanin alengding Air Asia vanlengkhat ama hangin ki Cancel in, alending kikhawlsak cihi. Tua Air Asia pen AK379 hi a, alenkhiat madiak in vanlenghawl te tutna Cockpit Door pen lokgawp in, mikhat in hong thahlupsawm cimawk hi. Tuaciang in vanlenghawl Pilot te’nzong Passengers te Safety ding ngaihsutna tawh tua vanlengpen lengkhiasak nawnlo in, khawlkiksak uhhi.\nTuakhit ciangin Air Asia tungah atuangding te zankhat Kuta khua ah ki giaksak in, azingciang Tuesday zingsang in Kuala Lumpur zuanin lengkhiapan uhhi.\nGregory Lee Butler pen Airport Security te’n mansuak uh a, thusitna hoihtak nei uhhi. Tua thusitna amankhitdeuh ciangin Bali Airport sungmah ah amahleh amah ki thahsawm in buaina apiangsak ahihi.\nRelated: Singapore Airport ah palik tetawh akitawng Australia gammipa 11 Charges tawh thu kibawl\nAirport Security te’nzong inndawl 3 na panin atuahding khamcipzo uh a, Sanglah Hospital ah puak uh cih kiza hi. Sawltak #zomidaily\nPrevious: UK gamsung ah kum 20 val ha anawtngei vetlo pasal khat om cizen\nNext: Ka khe na lua ~ Lian Tuang\nAugust 7 ciangin Kha awk in tawm valhding ~ TK Lian\nNang ading kua thupi pending hiam? ~ Dr. Kaipi


url: =Moreh Ah Meitei Le Thado Minam Vai Buai ~ Thu Tatuam (Siyin News)\nMoreh Ah Meitei Le Thado Minam Vai Buai\nTuesday, August 18, 2015 India Sang Thu No comments\nMoreh khua ah, Meitei le Thado kamapau te kilaklaw ah August 14 pan kipan buai in, Aug 17 ciang Moreh khua ah omte ngam muang ngawl het in kison uh hi.\nAugust 14 ni in, Meite in kumpite tungah ILP taw kisai lungphona nei in, lampi khaak uh aa, tualaitak Thadote dam ngawl Ambulance khat pai ahikom, Meitei te in, Ambulance halthap sak in, adam ngawlpa zongh thi law hi.\nILP ciciang, Inner Line Permit hi aa, Manipur ngam sungah mundang pan apaite permit kisamh sak tu ngetna hi. India ah sia Mizoram, Nagaland pawl in ILP nei aa, ILP seau ngawl in kalate manipur sung tum sak ngawl hi.\nAmbulance mawtaw bek dom ngawl in, tuikhan hang in, huuna pia tu in apai Thadote Donghuu pawlte mawtaw suhsiat sak uh hi.\nTua ahikom, Thado te in, Meitei lungphote amate omna khawk sungah atum tu awi ngawl ahikom, buai aa, meitei hiam toai te in, thadote thum kaap liam zo uh hi.


url: =Matthai 21 | Siantongluan\nJerusalem khuanai, Bethfage khua a omna Oliv Mual a tun uh ciangin Jesuh in a nungzuite nih ma sawl a,\n"Mai-a a om khua-ah va pai un. Na tun uh ciangin la nuta khau a kikhih na mu ding uh hi. Hong sut un la hong kai un.\nMi khatpeuh in hong paupih leh, Topa in deih hi, ci le uh cin hong paisak pah ding hi," ci-in a vaikhak hi.\nHih thu pen kamsangpa thugenna a tunna dingin a piang ahi hi.\nTua a genna-ah, "En un, na kumpipa uh hong pai hi. Kiniamkhiatna tawh lapi tung leh lano tungah tuangin hong pai hi, ci-in Zion khuamite kiangah gen un," a ci hi.\nNungzuite gel zong Jesuh sawl bangin va pai uh hi.\nAmaute in a la nuta hong paipih uh a, a tungah a puante uh a phah khit uh ciangin Jesuh a tuang hi.\nMihon tampite in ama paina ding lampi-ah a puante uh na phah uh a, adangte in nisuh hiangte satin lampi-ah a na phah uh hi.\nA mai-a pai mihonte leh a nunga zui mihonte awng uh a, "David suan Jesuh in phatna ngah ta hen! Topa min tawh hong paipa in thupha ngah ta hen! A sangpena om Pasian in phatna ngah ta hen!" a ci uh hi.\nJerusalem khuasung a tun uh ciangin khuasung mi khempeuh gamlum henhan uh a, "Hihpa kua ahi hiam?" ci-in khatlekhat a kidong uh hi.\nMihonpite in, "Galilee gam Nazareth khua pana kamsang Jesuh hi," ci-in a dawng uh hi.\nTua ciangin Pasian biakna innpi huang sungah Jesuh lut a, tua sungah van zuak van lei-a a om mi khempeuh a hawlkhia hi. Sumkhek nasemin a om mite sabuai leh vakhu zuakte tutnate a lumletsak gawp hi.\nAmaute kiangah, "Pasian in Lai Siangtho sungah, Ka inn pen thungetna inn kici ding hi, ci napi-in, note in guktakna phualpi na suaksak uh hi," a ci hi.\nBiakinn sung Jesuh kiangah mittawte leh khebaite hong pai uh a, amah in amaute a damsak hi.\nAhi zongin siampi liante leh Thukham hilh siate in a na lamdang bawlte mu-in, biakinn sungah naupangte in, "David suan Jesuh in phatna ngah ta hen!" ci-in a kikona a zak uh ciangin heh uh ahih manin\nJesuh kiangah, "Hih naupangte otna na za hiam?" ci-in a dong uh hi. Jesuh in, "Ka za hi. Lai Siangtho sungah, Naungekte leh naupangte kam tawh a cingtaak phatna na gen sak hi, a cihna thu sim ngeilo na hi uh hiam?" ci-in a dawng hi.\nTua ciangin Jesuh in amaute nusia a, khuapi sung pan paikhia-in Bethany khua-ah a giak hi.\nA zingsang ciangin khuapi zuanin hong paikik laitakin Jesuh a gil a kial hi.\nLam gei-ah theikung khat mu ahih manin a gei-ah va pai a, ahi zongin a teh simloh bangmah a mu kei hi. Jesuh in tua theikung kiangah, "Gah ngei nawn kei in!" a cih khit phetin a theikung a sipah hi.\nNungzuite in a muh uh ciangin lamdangsa uh ahih manin, "Bang hangin theikung tuaci sihpah ahi hiam?" a cih uh ciangin\nJesuh in, "Note kiangah a mantaka kong genin-ah: Note in uplahna nei hetloin, upna taktak na neih nak uh leh hih theikung tungah a piang bang na hih theih uh banah, hih mual kiang nangawnah, Na omna pan paikhia-in tuipi sung kidenna in, ci le uh cin na cih bangun piang ding hi.\nUpna na neih nak uh leh na nget peuhpeuh uh na ngah ding uh hi," a ci hi.\nBiakinn tual sungah Jesuh lutkik a, thuhilhin a om laitakin siampi liante leh upate ama kiangah hong pai uh a, "Hih nate kua thu tawh bawl a, na bawlna ding kua in aana hong pia ahi hiam?" ci-in a dot uh ciangin\nJesuh in, "Kei zong thu khat kong dong masa ding hi. Na hong dawn nak uh leh kei zong kua thu tawh bawl cih ka hong gen ding hi.\nJohan in tuiphum theihna ding thu koi lai panin ngah ahi hiam? Pasian kiang panin thu ngah ahi hiam, ahih kei leh mihingte kiang panin thu ngah ahi hiam?" a ci hi. Amaute khatlekhat kiseel uh a, "Pasian kiang pan hi," ci lehang, "Bang hangin umlo na hi uh hiam?" hong ci ding hi.\nAhi zongin, "Mihingte kiang pan hi," ci leuleu lehang, mi khempeuh in Johan pen kamsang hi, ci-in ngaihsun uh ahih manin mihonte i kihta zel hi, kici uh hi.\nTua ahih ciangin Jesuh kiangah, "Ka thei kei uh hi," ci-in a dawng uh hi. Jesuh in zong amaute kiangah, "Kei zong hih nate, kua thu tawh ka bawl cih ka hong gen kei ding hi," a ci hi.\nTua ciangin Jesuh in amaute kiangah, "Note in bangci ngaihsut na hi uh hiam? Mi khat in tapa nih nei hi. A ta uzaw kiangah, Ka ta aw, tuni-in leenggah lo-ah va kuan in, ci-in a sawl ciangin\namah in, Kuan nuam kei ing, ci napi-in a lungsim kikheelin a kuankik hi.\nTua ciangin a ta nauzaw kiangah tua mah bangin va ci a, Pa aw, va kuan mah ning, ci napi-in a kuan kei hi.\nHih tapa nihte sung panin a koi bel pen a pa deih bangin gamta ahi hiam?" a ci hi. Amaute in, "A ta uzaw a ta hi," a ci uh hi. Tua ciangin Jesuh in amaute kiangah, "Note kiangah a mantaka kong genin-ah: Pasian ukna sungah note sangin siahdongte leh numei paktatte lut masazaw ding hi.\nBang hang hiam cih leh note kiangah Tuiphumpa Johan hong pai-in thuman lampi hong lak napi-in na um kei uh a, ahi zongin siahdongte leh numei paktatte in a um uh hi. Hih thu na theih khit uh ciang nangawnin na lungsim uh na kheel nuam tuan kei uh a, na um kei veve uh hi.\n"Thugentehna dang khat na ngai lai un. Mi khat in lo zuanin leenggui suan a, a kimkot umin, leenggah cilna ding bawl a, a honna ding tausang khat a lam khit ciangin lo khawhlawhte khawhlawh sakin gamdangah a pai hi.\nLeenggah min hun a tun ciangin ama ngahding teng a va la dingin lo khawhlawhte kiangah a nasemte a paisak hi.\nLo khawhlawhte in a nasemte na manin khat na satgawp uh a, khat na thatin, khat suang tawh na denggawp uh hi.\nTua ciangin lo neipa in a masa-a sangin nasem a tamzaw va paisak leuleu a, ahi zongin a masa-a mah bangin a nasemte a na bawlsia veve uh hi.\nTua khit ciangin ka tapa paisak leng na zahtak ding uh hi, ci-in ngaihsun ahih manin a tapa a paisak hi.\nAhi zongin lo khawhlawhte in a tapa a muh uh ciangin, Hihpa pen a gamhluah dingpa ahi hi. Hong pai un; amah thatin a luah dingteng eite in la ni, a kici uh hi.\nTua ahih manin amah manin that uh a, lo nawlah a paai uh hi.\nTua ahih ciangin leenggah lo neipa hong pai ciangin a lo khawhlawhte bangci bawl ding ahi hiam?" ci-in a dong hi.\nAmaute in, "Tua migilote thatgawp ding a, a hun hunin leenggah a pia ding lo khawhlawh dangte khosak ding hi," a ci uh hi.\nJesuh in amaute kiangah, "Lai Siangtho sungah, Innlamte in a nilkhiat suang pen innkiu suang bulpi suak khinta hi. Hih pen Topa bawl hi a, i muh ciangin lamdang i sa hi, ci-in a kigelhna sim ngeilo na hi uh hiam?\nTua ahih ciangin note kiangah kong genin-ah: Note pen Pasian hong ki-uksak nawnlo ding a, a kilawmin a gamta ding mite bek Pasian in uk ding hi.\nHih suang tungah a kia mi khempeuh kizan gawp ding a, mi khat peuh tungah tua suang a kiat leh zong dengzan gawp ding hi," a ci hi.\nSiampi liante leh Farisi mite in hih thugentehna a zak uh ciangin amaute a cihnopna-in a gen ahihlam a phawk uh hi.\nJesuh a man dingin kithawi uh a, ahi zongin mihonte in kamsang khatin ngaihsun uh ahih manin mihonte a kihtak manun a man ngam kei uh hi.


url: =Pasian lungtuak nasep ~ T. Sawm Lian :: ZOMI DAILY\nposted on 16 May 2017 at 3:00 am Lomkholna: Article, Sawmlian\n1. Mission nasep :\n“Mission” cih pen ‘Lungdamna Thu tangko’ ci ziau leng kikhial lua lawmlawm lo ding hi. Pasian in Eden huanah mite a koih laiin, mite in singgah nekloh ding a nekna uh hanga Pasian a buksanna uh panin Pasian in a mangthang mite zon kipan hi (Pian. 3:9). “Mission nasep a pan Pasian hi”, ci leng kikhial lo ding hi. Tua banah a si ding leitung mite hong gumkhia dingin a Tapa Topa Jesu Khris leitungah hong sawl hi.\nLungdamna thu a thei nailote kiangah hilh nasepna pen a manpha mahmah nasepna hi a, Pawlpi a omna hang zong ahi hi. Jesu in nungzuite kiangah, leitung mun khempeuhah vak kawikawi a, mi khempeuh tungah Lungdamna Thu puak dingin vaikhak hi (Mat 28:19, Marka 16:15, Sawl. 1:8). Mission nasem dingin a kuankhia (missionary) leh a panpihte (supporters) a om kisam hi.\nMission nasem a kuankhia missionaryte in Pasian a thei nailote kiangah Pasian thu hilhin, mual leh guam kan tanin, thosi thovai lakah, gal le sa lakah zong Pasian adingin na sem ahih manin Pasian in thupha pia-in, a nasep gah (result) hoihin, lawhcing uh hi. America gam pekpan Zogam mualdawnah mission nasepna hangin gup-ngahmi khangin, a thei nailo mite in Pasian theihlawh a, khalam leh pumpi khantohna kingah lawh hi. Tua thupha hong tunte innkuan pen tuni ciang dong “Sangmangte Innkuan”ciin ki-it, kingai, kithupi-ngaihsut mahmah hi.\n2. Thungetna :\nThungetna pen nasep lian khat hi. Pasian tawh kihona leh deih ngetna hi. Vang nei-in manpha hi. Mathai 7:7 sungah, “Ngen un na nget uh leh hong pia ding hi” ci a, Ama tungah i ngetna pen Ama lungtuak sepna ahi hi. America gam pen ‘thungetna tawh a kiphutkhia gam’ kici a, tua mah bangin a gam zong nuamin, kilemna leh daihna om a, mipite zong pil hi. “USAte Upadi (constitution) pen thungetna tawh a kibawl hi”, kici hi.\nTua banga a kibawl pen a kibawlna a sawt mahmah hangin tu hun ciang dong leitungah Upadi hoihpente lakah khat ahi hi. Yonggi Cho, Yoida Full Gospel Church, Seol, S. Korea phuankhiapa in “Pawlpi khantohna ding leh khanlawh nading thupha kong honna tawhtang (key) pen thungetna ahi hi” ci hi. John Wesley in, “Thungetna pen Pawlpi sumgum/gamh manpha pen ahi hi,” na ci a, Andrew Murray in, “Thungetna pen eima sunga om Kha Siangtho tehna hi” na ci hi. Pasian mizat, a nasem minthangte thunget ahat mi ahi uh hi. Tua ahih manin thungetna pen ‘Pasian’ thukimpih’ ahi cih kithei hi.\n3. Upna tawh kalsuanna :\nPasian in Abraham thupha a piak nadingin a kamciamna mun leh mual, zuan dingin ama tennasa gam, a beh, a khua le tui, a pa inn panin a theih nailoh gam zuan dingin a paikhiatna hang pen Upna hang ahi hi. Moses in Pasian thuciamna muangin, “Nang tawh kong omkhawm ding hi (Pai. 3:12a)”, a cihna umin na sem ahih manin Israel mite Izipt panin pikhia a, San Tuipi kantanpihin, a mite hoih takin makaih thei hi. A lawmte in Jericho khuapi zo dinga a kingaihsutloh laiun, Joshua in Pasian muanna nei a, ‘Zawhpih dinga, tua leitang Pasian in pia khin hi (Josh. 2:24)’, cih thei-in, Upna leh muan-ngamna tawh kalsuan ahih manin zo takpi hi.\nIsrael galkapte in a lau mahmah dawibia Goliath pen David in Pasian hatna muangin, “Pasian in Humpinelkai khecin leh Vom khecin pana hong hotkhiat bangin hih mipa khutsung panin hong honkhia ding hi (I Sam. 17:37)”, ci-in upna tawh genin kalsuan a, zo takpi hi. Khristian nuntakna-ah Upna tawh kalsuan ngamna kisam mahmah hi. Upna tawh kal i suan ciangin Pasian in hong thukimpihin, i sep i bawlna-ah kilawhcing hi.\n4. Mi huh / panpih :\nLa khat in, “Pia in, pia in, ngahna sangin piakna-ah thupha omzaw hi” na ci hi. A piakhia, a kipiakhiate mahin thupha sang uh a, a pia tamte hau semsem hi. Pasian in eima kipiakna zahzahin hong zang hi. Meigongnu in kial tun laiin Elijah an a vakna hangin guahzuk mateng a bel sungah annel bei ngei lo a, um sungah sathau zong kiam ngei lo hi (I Kum 17:16). Tua banah a tapa a si zong damkik hi (I Kum 17:17-24). Mi huhna a piate pen amau zong huh a kul hun ciangin Pasian in a panpih ding mi sawl hi.\nKumpi Saul tapa Jonathan in, apa in David thah a sawm thu a hilhna hang, leh David a si ding kimlai a hotkhiatna hangin, a sih khit ciangin ama tapa khezaw Mefibosheth in kumpi David sabuaiah an ne-in, deihsakna tuamtuam ngahin, nuam takin om thei hi (2 Sam. 9:7). Mother Teresa in khua lakah mi vakthap, a huh ding a om lo, mite pampaih leh a kinawlkhin mite panpih ahih manin, Pasian in thupha tampi pia a, a sih zawh ciangin zong mite in phawkden uh hi.\n5. Siangtho Biakpiakna :\nPasian mizat minthangte biakpiakna a hahkat mi ahi uh hi. Abraham in Ur khua pan a paikhiat ciangin a tunna munmunah biakna tau lam hi. (Pian. 12:7; 12:8). Pasian a zahtakna hangin Pasian in thupha pia a, MINAMTE’ PA cih ngahlawh liang hi. Jakob in a sanggampa kiangpanin a taikhiatna-ah biakna tau bawl hi (Pian. 35:7). Pasian in amin Israel ciin a kheelsakna, thupha a piakna munah Suangkhuam khat phutin, biakna pia hi (Pian 35:9-15).\nDaniel in ni khat in Jerusalem lam ngain, a tawlet honsain thumvei khutdin-in thungen tawntung hi (Dan. 6:10). Daniel biakpiakna hangin kumpi Darius in Pasian zahtak lawh hi (Dan. 6:26). Daniel biakpiakna hangin a thu maanlo gam ukpite leh a innkuanpihte in a gitlohna uh sihpih hi (Dan 6:24).\nPasian lungtuak nasep a sem mimal, innkuan, pawlpi, khua, minam, leh gamte khangtoin, simzawhloh thupha tawh Pasian in phungvuh hi. Pasian lungtuak nasep a sem masa U.S, U.K., S.Koreate leitungah a khangto penpente hi uh a, Mikang minam, Lungdamna Thu a taangko masate tuciang dong minam lian leh mite thupi ngaihsut ahi uh hi. Zomite’n zong Pasian lungtuak nasep i sep leh i innkuan, i khua, i pawlpi, i gam, leh i minam khangtoin, mite zahtak kisuak ding hi.\nPrevious: Christian Hymn te’ tangthu: Ka Zai Deih Aw, Va Leeng In\nNext: KBZ Bank ah nasemkhat sumtuh “Counterfeit Currency” vaitawh kiman


url: =Muh ciil Melbourne – 19 ~ Hau Za Cin :: ZOMI DAILY\nposted on 14 October 2015 at 8:29 am Lomkholna: Article, Hauzacin\nMuh ciil Melbourne – 19\nPa Khai leh Nu Lun te inn ah nitak ann: Sun sungteng vak khit ciang gil hong kial hanhan tawh kibang hi. Melbourne khuapi pen gol mahmah a, a kigen ka zakna ah London khuapi sangin a zah thum in golzaw hi kici hi. Tua manin khuasung mun khat leh mun khat kihawhna pen khe tawh kitung mengmenglo a, car tawh kitai leh zong sawtpipi kitai ahih manin i theihloh kikal in mawtaw hong sinsinna ah i gil peuh na kial thei hi. I pianna gam Zogam lam bang hileh car tawh minit 70 pawl i taina tepawl pen khua tampi kitung man ding himawk hi!\nPu Sawm Thang leh a tanu Kimno in amau car mah tawh hong pua khia in Pa Cin Sian Khai Sektak leh Nu Ciin Khawm Lun Suante inn lam ka manawh uh hi. Lampi ah va-ak kang khawng phawng pheiphei in singkung bawk litliat omna gei khat ka tun uh ciangin a mawtaw hong khawlsak a, “a tung hita hang ei” ciin a khanga inn pen kawksuk hi. Mawtaw pan ka tuak khiat uh leh singkung hoihpipi tawh kigamla lo lamkhang, veilam ah inn san hilhial khat na kiphei lam dihdiah a, huandai hoihtak singpek tawh ki-um hi. Sialkong kikhak ka hon uh leh Innkuan mawtaw te pawl (10 seater car/van/bus) khat inn tawh Sialkong kikal ah na kitokoih a, bawngpi bang hileh a muk in hong nam kha phial cih bang hi. Taklam ah inn neu khat na om a, Shillong ka omlai banguh hileh mi khat om theihna inneu te hi a, sangnaupangte in ki-sap nuam mahmah ding hi. Ahi zongin amau vanzat tuamtuam koihna in a zat ziau uh ahi hi.\nInnkuan mawtaw gei ah ka paisuk uh ciang Table Tennis ball khat hong lengto vangvanga, ‘a bang ahia’ kici manlo phial….lawmte Table Tennis kimawl in na diang kei uh hi. Inntek pan Pa Khai, Pa Sum (Pa Khai nau) in hong na vaidawn in khut kilen in innsung lam ka lutsuak uh hi. Inn sung zong na nuam mahmah a, puanbu kiphah bangin innsung khempeuh puanza sah mahmah kiphah hi. Tua pen khuavot ciang, khualum ciang nuam mahmah in khe zong mamsak hi. Inn sungah Nu Lun in ann na huan in na manlah kei uh a, khut hong len in tua khit ciangin Pa Khai te huan sung teng ka vel uh hi.\nHuan sungah Apple, Plum (theikha) leh Sek nam tuamtuam na om a, a gah venvan laitak hiin a min ciang lim mahmah ding hi! Zomi Ciamnuih Group (facebook sungah) a Pu Samte in a gengen ‘Dahpa Khuang’ nei hileng thakhat thu in minsak in ne pah leng ki ut phial hi. Ahi zongin a min taktak ciang khumzaw ding ahih manin a ‘ngakzo te hampha ding hi.’ Singkung bek a om hilo in Ankamteh, mehteh mehgah tuamtuam zong a om hi a, innkuan hanciam, innkuan bel mahmah uh hi cih kilang hi. Mun awng mawk omsaklo in nek ding tuamtuam kicing dimdiam hi. Lawmnu bangin muhnop sa lua ahih manin a khut a tungah zakzak lel hi!! Singgahte zong a min dekdek hita a, ka ciahzawh uh a sawtlo in minta ding cih ka phawk giugiau hi… A min ciang na siah un maw Pa Khai… Nu Lun…\nInn kong mai lam ka pai uh ciang sa gim hong nam veuveu in meikhu zong tawmtawm hong kimu thei ahih manin ka naih phei uh leh Pa Khai te in voksa, vokngoi, aksa cih bang a tuamtuam na huan zihziah uh hi a, a vokngoite bang sathau tawh kangin san hilhial ahih manin ‘pakaan’ sung ah koih in i mai ah hong kilui phei ziau leh cih bekbek kingaihsun man hi. Sa leh anteh huan, sathau tawh kang hilhial cih khawng pen a ‘lim’ mah himawk ei guai:).\nInnka nuamtak nei uh ahih manin ko zong tua mun ah tawmvei dinkhawl in holim, tua khit ciang ei zong Table Tennis a siamlo lah kihilo ciin ka puantungsilh lakhia in ka kisin pong hi. TT satloh sawt pianta ahih hang Hong Kong zinlai sang ka hamphazaw hi. HK lam zinlai in bel a siam vive ka hih uh hang lawmte a nisim a kimawl uh himawk ahih cianga ‘kilelhsak’ hun tamzaw hi, a vek un! Tutung in bel Aussie Zomi te zong TT sat man tamlo uh ahi tam, ahih kei leh ka satpihte a sat manlo teng ahi zaw tam, ahih kei leh ‘lengla do siam uh’ ahi zaw, hong lungdamsak kiukiu sam uh hi. A siam takpi mah hong kisa sak phial uh ei, guai. Palm Beach, Florida, US ah Sia Dopi te inka ah Sia Do Kham tawh ka satkhop lai peuh uh hong phawksak hi.\nTua banga nuamsa a ka kikholh zaizai laitak uh innsung lam pan ‘hong lutta vo’ cih aw khat kiza kiau a, ko zong ka lut diam uh hi. Nu Lun leh a dangte in annek ding na thuk khin, na lui khin in, kuang sungah mehtui, mehtak na khu vitvit a, nak vang hanhan hi. Thupha khempeuh hong pia Pasian tungah lungdam kohna leh phatna hun ka neih khit uh ciangin lungdam maitai takin ka ne diamdiam uh hi. Voksa, a thau, a tak, a ngoi, a tui, etc… duh bangbang hilel ei. Hih bang deihsakna ka tan uh lungdam hampha ka kisa uh hi.\nAhi zongin ka lungsim vuah a nuam hetlo khat pen ann hong nekpih mah Pa Gin Khan Hau Kawngte te innkuan damlohna hang tawh a kiton in ankuang ki-um khawm manlo a, lungsim ah kiphawk in kihi giauguau hi. Khuahun kikhek laitak ahih manin bukvei, cisa cih bang tam pian a, amau zong tua bang noplohna in nawk kha ahih manin a kiton in ann ka ne khawm thei kei uh hi. (Hih lai ka gelh ciang cidam in maban zomta cih ka za hi. Halleluijah). Pasian in damna kicing na piaksak henla, maban sepna bawlna khempeuh ah thupha na pia hen.\nHih banga Pa Khai te innkuan leh Pa Haupi te innkuan in deihsakna ankuang hong umpih uh ka lungdam uh a, hampha ka kisa uh hi. Zomi hih a nopna hi a, Zomi a ka pian ka thupha hi. Namdang lak ah kiom kha zel hi. Hih banga kideihsakna ankuang umkhop cih pen tam hetlo hi. A omlo hizaw mai hi. Ki itna ankuang sangin business ankuang tamzaw hi. Tua i cih ciang a meet ding om ahih leh anne khawm, a om kei leh kideihsakna, ki itna tawh anne khawm cih omlo cihnopna hi (Business Dinner).\nZomi ihih nuam a, Zomi i hih hampha hang. Zinna, vakna ah nek ding khat peuh a kilui diamdiamte ihi hi. Pupa hun pan a kineisa hih gamtat hoih pen Christian i suah ciangin zong a kizomto suak hi a, i Topa Jesu lungsim tawh zong kituak hi.\nAustralia ka om sung vua ka hun neih uh a tawpna hong hita ahih manin Pa Khai te inn pan ka ciah uh ciang ka lungsim van ah khai hong bang vengvang hi. Kuama theihloh in ka ‘lungzuang’ keei mawk hi. Hibang hunte cik ciang a kimu kik tam maw, ka ci hi. A zingciang sun nikai ciang ciah kik ding hita ka hih manun mitkha in ka taam sung vua ka hawhna, ka ciahna, hong deihsak hong zindo te khempeuh tawh kikholhna khempeuh mu dandan a, mawtaw sungah lungsim vak dandan hi. Ahi zongin mikangte nangawn in “THE BEST IS YET TO COME” ci sam uh hiven, ei zong A HOIH PEN I MASUAN LAI HI i ci kei dia!\nKimuh kik mateng gilvah takin ka nekna, itna leh deihsakna tawh hong kimuakna, deihsakna tuamtuam ka ngahna Melbourne khuapi leh ka mipih Zomite ka mangngilh kei ding hi. Topa in hong kimu sak kik ding hi cih ka lamen hi.\nLung khempeuh dam…\nPrevious: Tg. Vungh Vaan Mung (kum 23)’ Tawntung Mopawi\nNext: A maanpen i minam min ‘Zomi’ ahi hi ~ Dr. Dongno\nTedim News (14 June 2015)


url: =Tedim khuapi ah (18 Feb 2017) :: ZOMI DAILY\nTedim khuapi ah (18 Feb 2017)\nposted on 18 February 2017 at 8:44 pm Lomkholna: News, Tedim, Zomi\nTEDIM KHUAPI – AH Mun tuamtuam a omte Tedim Khuapi pan in ih dam kim tek hiam ci-in hong hopih ing.\nTEDIM KHUAPI – AH Sang naupang laiphi nailo Kumpi laivuan ih cihcih ngei ahi, tanli, tangiat-te leh tansawmte bek san kah lai uh a, tualo tengin sangkhak ta uh in sang kah pai zuahzuah cih kimu nawnlo hi. Naupangte bang sangkhak nuamsa in Saili tawh gam sung ah zulei beng, thankik beng, vasa beng in lengkhia keei uh hi.\nTEDIM KHUAPI – AH Kumpi pa hong pai ding ci-in khuasung zum thuneite buai thei mahmah uh a, Vanleng nih tawh hong pai ding ci hi. Kumpi nihna pa hong tuanna vangleng sang gol zaw ahih manin Gauh kuan ah vanleng hong tu ding ci hi. Naupang neu keukeute bang an ne nuam lo in kibawl le uh a nu a u te un “zingciang vanleng hong leng ding nang en nuamlo maw na an nepak na et nop leh” ci in kidon uh hi.\nTEDIM KHUAPI – AH Khuadam hun in hong paisan ding hi leuleu a, khualum dingin hong kipan pianpian ta hi. Thangmual leh Lentang mual khawng gal et lehang Khuamuii kai in tuam ahih manin lung hong lengsak peuhmah cih ding hi. A mualte bang gina takin kitel muh zolo hi. “Gal Khua don leng Len muikai, huihkhi lang e sen ngaih aw” ci-in Laphuak lasa siam Tuithang Golian lasak bang phawk in hong om liang hi.\nTEDIM KHUAPI – AH Telenor te in kihona leh internet zat a nop zawkna ding ci-in phone khau lei sungah phum in buai thei peuhmah uh hi. A vanzatte uh kimu ngeilo ahih man in Nupi Papi naupangte in sialgawh et in ki en ngeingai hi.\nTEDIM KHUAPI – AH Mei pen maw guai Zan khat hal in hong pai in, sun nih hal in tawmtawm hong pai ahih manin piangpiang thei teei cih ding hi. Tui ahih leh a luangluang mah hin teh ih cih hang, a luan nading ah luanglo ahi tam theilo, kikham lo cih ding hi. Peithum Cylcle te tui tawi in buai thei mahmah uh a, Tualzang lamka ah Tuilangte Pa Mang a cih pa neihsa Tuikhuk ah tui kilim tawi mahmah hi. Khuagei a lui neuneu te ah zong Sani ni hi leh kisil puansawp cih bangin a kiphu keei himai hi. Mundang a omte aw, tuizat no nuam nasak uh hang TEDIM KHUAPI – AH tui haksa sa mahmah ung, luitui kholnate beek gina tak a bawl zawh nading hong huh un ci in TEDIM KHUAPI pan huhna hong ngen himai ing.\nLungdam. Ih omna tek ah Pasian in a thupha tawh hong dawntuah tek ta hen.\nPrevious: Pumpi, Pasian’ minthanna dinga zang ding (Korin Masa 6:12-20)\nNext: Myanmar Academy a ngahngei Actor khat vankham tawh kiman ~ ZD


url: =Independent Newspapers te’n “Print Edition” khawltading ~ ZD :: ZOMI DAILY\nposted on 12 February 2016 at 9:11 pm Lomkholna: News, Sawltak, World\nUK gamsung thukizakna minthang mahmahkhat ahi Independent Newspapers te’n thuthang tuamtuam laidal tawh ahawmkhiat te uh “Print Edition” laidal tawh hawmkhia nawnloding uh ci’n aneipa in genkhia hi. Laidal tawh akibawl Print Edition akhawlna pen “Digital-only Future” ci’n Internet Online tungtawn bekin hawmkhia tading uh cihi.\nHihbang in Print bawlnawnlo ding cih akizak ciangin hih Company ah nasem Employee tampi nasep suplawhding uh ahih manin, pawlkhat patau mahmah uhhi.\nTuaban ah Independent Newspapers te in hih anasep uh Company pen Johnston Press kici Company te kiangah zuaksawm uh a, Johnston te ii Shareholders te phalna tungtawn in aki leidingvai kigelding cihzong BBC News pan kiza hi.\nIndependent Newspapers aneipa ahi Evgeny Lebedev in agenkhiatna ah hih khentatna hangin ka Independent Newspapers uh pen Quality neito tektek zawding a, leisim mi tampitak Online Platform tungtawn in aki behlapzawk nading in ki vaihawmding hi cihzong genkhia hi.\nTua hi a, hih Independent Newspapers te ii laidal tawh ahawmkhiat anunung pen 26 March 2016 ni hiding a, “Independent on Sunday” aki hawmkhiat nunung pen 20 March 2016 hiding cihi.\nIndependent Newspaper Company ah nasem honkhat zong Johnston Press ah kituahding uh cihi.\nHih Independent Newspaper pen 1986 kum pekpan in hongki pankhia hi a, kum 30 sung vilvel Newspaper laidal tawh ahawmkhia ngekngek uh ahihi. ZD Sawltak #zomidaily\nPrevious: UNHCR – CDU pan UN zummai kimat vai zaksak kikna\nNext: Zomi Nam Ni a munmun ah ki bawlsawm


url: =Norway gam leh minam ni taangthu :: ZOMI DAILY\nposted on 15 June 2016 at 7:38 am Lomkholna: Article\nA gam mun leh mual leh a teeng mite thu\nEurope gam sungpan Norway gam pen gam neu hi mah leh a upa mahmah taangthu nei gam khatin ki ciamteh hi. Atlantic tuipi nisuahna tuipikam suk tengah saupi in kikhung suk aa, mual leh guam tawh ki dim hi. Nidang lai-in a gam pen vot mahmah in a vot degree -25C pan -40C ah om tawntung hi kici hi. A gam lu lam khung tengah kha (6) sung bang ni tum lo aa, kha (6) sung nisuak lo-in nivaang bek ki mu hi ki ci hi. A gam bup phial mahin, kha (6) sung vuuk in tuam tawntung hi. A gam pen khenpi (3) in kikhen aa, Saklam Gam (Northern Norway), Gam Laizang (Mid-Norway) leh Khanglam Gam (South- Norway) te ahi uh hi. Tuateng pen Ukna Gamkhen (19) in khen kik uh aa, tua nuai-ah Comunity(Myone) in khen suk leuleu in Community-myone (430) om hi.\nTaanglai Mesopotamia, (Middle East), Babylon gamte pan suang tawh kibawl vante a ki zat hunlai-in sabeng mite sabetna munpi hi ki ci hi. Tua taanglai sabeng mite in suangpek tungah a gelh uh lim tuamtuamte muh ding om kawikawi aa, kum 3000 pan 6000 kiim bang upa ding hi kici hi. India gam pan hong pai India minamte teeng masa pen hi kici aa, gam tuamtuam pan sabeng mite’n hong teen behlap zel uh hi kici hi. Tu laitak-in Norway gam sungah mihing million (5) dektak bek teeng hi.\nAmau ciaptehna ah, Norway gam panin ngabeng mite gunkuang tawh tuipi tungah gam mangin inn lam a zongkik nonlo tampi mah om hi ci uh hi. England gam London khuapi sunga om veng upa pen pen zong tua a gammang Norway mite tenna mun hi ci uh hi. US gam a om Red Indian a kici te zong Norway pan ki pankhia in, a teengsuak te hi ci uh hi.\nA gam mipi ii zat kampau leh lai thu\nNorway gam pen mual leh guam tawh kidim ahih manin, nidang hunin mun khat leh mun khat, khua-khat leh khua-khat, ki kawmna haksa mahmah hi ci-in gen uh aa, tu-ma 1960 kiim dong mahin khua khat leh khua khat, a minam uh ki banglo bek tham lo-in, a pau uh leh a aw-kaih dante uh dongin ki bang vetlo hi kici hi. Tuni dongin zong piteek puteek upa lam ten amau khua pau ciat mah uh zanglai ahih manun, norway pau siam taka pautheih ding haksa mahmah citek uh hi. Tuma-in a zawng mahmah gam hi ungh ci in kingen tawntung uh hi.\nNorway pau ah Bokmål leh Ny Norsk cih laigelh dan nam (2) banah, pau tuampi khat ahi Sami minam te pau tawh pau nam (3) teng official pau/lai-in nei uh hi. Bokmål pen Denmark kumpi nuaia a om lai 1350 AD hun in Svartedanven a kici siampi khat makaihna tawh aana-a a sinsak uh hi-a, tu-in za-ah(80%) in zang hi. Nynorsk pen, lai-uk mahmah khat ahi Ivar Aasen in gamsung munkhempeuh a om kampau, awsuah leh lai kibang lo khempeuh va zin kawikawi-in va kaikhawm masa kawikawi-a, pau kammal kibang teng lakhawm kik-in a bawl hi-a, tu-in za-ah (15%) kiim bekin zang lai ding hi ci uh hi. Mangpau (English) pen mi za-ah (80%) in siam tek napi-in, amau Norway pau bekmah tawh midangte hong hopih tangtang uh hi. Pau/kammal i siam loh leh i awkaih maan lo te hong nuihsat bawl leh hong ciinbawl hetlo uh-a, hoihtak-in hong hilh kik tanghtangh zaw uh hi.\nA gam uh vot mahmah si leh, zawng lai mahmah kawm si ahih manin, gam mipi te 1825 kum pan kipan US gamah na pem kipan uh aa,1846-1934 kikal sung bekbek-in zong, mi 185,000 val USA gamah pemkhia in, a vekpi un mi 250 000 val peem khia uh aa, atam pen te gamlu lam ah tung uh hi ci-in ciamteh uh hi. Tua hun laitak-in a gam uah mipi million 2 val deuh bek om hi ci uh hi. Hih hun sunga US atungte in zong, amau pau leh amau ngeina te a mansuah khak lohna dingun, Norway pau zatna sangte, biakinnte zong din tek uh hi ki ci hi. Galpi nihna hong tun ciangin Germany Hitler galkapte bawlsiatna a thuak zolo Norway gam mi tampi tak mah Sweden, England, Scottland, Shetland, USA leh Canada gam tuamtuam te ah na pemkhia lailai uh hi.\nPau leh lai lam tawh kisai-in zong, lailam lunglut peuhpeuh in amau siam bangbang tek tawh hilhcianna, grammar leh dictionary u cihte a gelh ban uah, taangthu leh laibu tuamtuam tampi a gelh uh muh ding tampi om hi.\nKumpi gam leh biakna vai\nKum 400 sung dektak mah Norway gam pen Denmark kumpi khutnuai ah om aa, kum 100 kiim mah Sweden khutnuai ah na om uh hi. Gam ki veng ahih mah bangin kizopna tampi nei uh hi. AD 500 kiim in vunkaang samkaang/mikaangte (Tuipi tunga misuam pawl Olav Tryggvason leh a pawlte ) gunkuangpi khat tawh lut in, na ki-lalsak mahmah aa, kumpi nasem hih tuak hi. Tua hun pan kipan in, mikaangte tawh na teengkhawm uh aa, AD 900 kiim pawl ciangin gam mipite tungah namsau zangin aana tawh Christian (Roman Catholic) suaksak hi ki ci hi. A kumpipa uh misiangtho St. Olav hun ciangin a omsa Christian upna (RC) pan protestant upna na sangthei ahih manin, laisiangtho siksan in Christian gam na din uh ahi hi.\nTrondheim khua ah St. Olav in khuapi na sat in, kumpi inn lam hi. AD 970 kum pawla Kumpi St. Olav ii lam Nidarodomen biakinnpi zong tuni dong mahin muhtheih dingin kemcing uh hi. Tua biakinnpi sungah St. Olav leh Christian makaipi mi 300 valte luang kiphum hi ci uh hi. Biakinnpi sungah i va lut ciangin zong zing ngemngam in lipkhap huai mahmah phial hi. Biakinn kawm khempeuh pen vantungmite lim leh nungzui-pite lim banah Christian makaipite lim tawh ki dim sak zihziah hi.\nChristian kumpi gam ahih mah bangin, Christian hihna sungah pawlpi sia (Priests/Pastors)te theihpihna pen kumpi zumpi te ah thupi sak mahmah uh hi. Dan tawh kisai thu ah zong Christian makaite in a theihpihna lo-in thukhensat lo uh hi. Khristian kumpi gam (Khristian Kingdom) a hih mah bangin a gam kumpipa (King of Norge) pen a lutangpi uh hipah hi. Pasian thu lam tawh kisai nasepkhiat na-pen bishop lian pen (Chief of Bishop-Lutherian) ii vaihawmna nuaiah koih leuleu uh hi. Kumpipa in gam ki-ukna lam nasep zong khoihpih tuanlo leuleu-in Prime Minister i vaihawmna leh makaihna nuai-ah koih leuleu uh hi. Kumpi pa in zindo leh mipi vaihawmte thukhensat te minthuhna tawh kipsak bek hi. A gam khen Community (District/Myone) ciatin amau thahatna leh hihtheih na zahtek tawh ki vaihawmna leh ki-ukna thuneihna tuam nei ciat uh hi.\nNorway Gam mite Taanglai Upna te\nNorway ah Christian upna a na tun ma-in, Norway mite in dawi namkim na bia uh aa, sa sisan leh ganhing meihal biakna tawh kithawihna te na zang uh hi. Misi kha leh dawite tawh zong na ki ho in na tengkhawm thei zel uh banah nabia zel uh danin gen uh hi. Dawi leh kau, dawi nungak leh galkhawhang i cihte zong na lim gen mahmah uh hi. Zomite ii tangthu-a i neih Peng Lam thuciin cih dan zong na nei ve ve uh hi. Dawite sung pan a lianpen pa pen Gammel Erik (Satan/ Magi/ Djevel) ci uh aa, tua Erik in tapa khat nei in a min pen Margido hi ci uh hi. Margido dawimangpa tapa pen leitung tuikulh khat ah teeng aa, ahi zongin tua tuikulh koi ah om hiam cih ki thei lo hi ci uh hi. Dawi mangte lak pan a tha- hatpen khatpa min Trod ci uh hi. Trod in vantung ah kel leng a kaih ciangin vanthuum aa, a galhiam keek leh khuaphe hi ci uh hi. Tuni dongin tua upna anei zong khat leh nih om lai veve hi.\nA gam mite nekzonna leh a gam hauhna te thu\nAtlantic tuipi ah ngasa tam mahmah aa, Europe gam khempeuh pan ngasa man te ngunkuang tawh tung tawntung uh ahih manin, ngasa tawh sum kizuak sum kilei-na munpi suakin gal tam mahmah na mun suak aa, pasal kisa-a sum bawl khualzinte leh misuam thei (damiah) migilo te kisuam ki thahna munpi suak hi ki ci hi. A gam laizang Røros kiim ah Tausan sik (Copper=Cu) piang ahih manin Europe gamtuamtuam buaina galpi khatna (WW – I ) kiim ah, gam tuamtuamte in galvan thauvui thautang dingin tausan sik a lei na munpi uh zong ahi hi. Tu ni hun dong mahin a galvante uh tawh gamdang pan sum million tampi lalut tawntung lai uh hi. Tua ahih manin, Røros khua pan a nai pen Tuipi dawk kianga om St. Olav kumpi inn lamna Trondheim khuapi ah AD 970 kum pawla kilam Kumpipa biakinn Nidarodomen kiangah a gam hauhna leh a galvan sen na munte uh zong tuni dong mahin muhtheih dingin kemcing lai uh hi. Kumpipa in biakinnpi saklam mualdawn ah galdalna kulhphualpi khat zong thaupi ii pailet zawhloh dingin suangtum tawh lam aa, tua kulh sungah zong a neihsa hauhna leh galvante banah a mipite zong galte khoih phakloh dingin bit takin kemcing hi kici hi.\nNgasa tawh kisai-in Europe gam khempeuhin a leina phualpi ahih mah bangin, ngasa zuakna innte tuipi dawk kam-tengah kizom dimdem in lam uh hi. Gamdang sumbawl mite’n haza mahmah ahih manin tua ngasa zuakna innte halsak sim tawntung uh hi ki ci hi. Tamveipi Trondheim khua sumzuakna innte kang ngei hi ci-in ki ciamteh hi. Saklam Gam Lufuton a cihna Atlantic tuipi kam munkhat pan-aa a mat uh ngasa namkhat (Luktefisk a cihte) pen Leitung saklam tawppen Northpole lam pan kumsim-in a tui dinga hong tuaksuk hi aa, ngasa dang khempeuh sangin lim phadiak hi ci uh hi. Tua ngasate pen kumpi pa inn omna Trondheim khua leh Bergen khuapi te-ah khol-in Trondheim leh Bergen khua te pan-in gamdang mi sumbawlte tungah na zuaksawn zel ahih manin, sum tampi a laklutna leh a gam kivaakna pi khat hi ci-in ki ciamteh hi.\n1960 masiah khempeuh, nektheih an piang tamlo banah, sumbawlna lam gamsa leh ngasa bet tawh kivaak pen uh ahih manin, thunei kumpi leh thatang hat zawdeuh mipawlkhat teng a hauh tei uh hangin mipi kial thei tawntung kisa lai-in, zawng na kisa mahmah ngei uh ahi hi. Tua ahih manin gamdang ah a peemkhia tam mahmah ngei ahi hi.\n1968 kum ciangin, Italian tangval Massimo (Max) Melli kici kum (28) mikhat makai-in French mi technician khat leh Dutch mi technician khat tawh, namgimtui leh gas piang ding hi cih um ahih manun a etsin uh leh na om takpi hi. Tua namgimtui leh gas te pen Phillips Petrolium Company te nuaiah Franch Geoservices tawh semkhawmin na tokhia masa uh aa, kum (10) khit ciangin, Norway kumpi controlna nuai-ah koih uh hi. Tua hun pan kipan in kumpi gam sumtha hong hat mahmah aa, a ni a ni-in hong khangto thei ta ahi hi. Kumpi-in sum hau mahmah a hih manin, gamdang khempeuh ah sum put piakna leh company tuamtuam a din kawikawi thei ta uh hong suak hi. Tu laitak dinmun ah namgimtui leh natural gas tawhkhiatna bek pan in zong, nikhat in US$ million(14) man namgimtui leh gas ki tokhia in ki zuakkhia thei tawntung ta hi ci uh hi. Gamlu lam ngasa tamna Lufoton mun tengah leh gam lu dawnzang a om Russia tawh gamgi tuipi nuaiah zong tu-a a tawhna sa mun sanga tamzaw namgimtui om hi cih mukhia uh-aa, a hih hangin tu dinmun-ah gam in haksatna buaina ding lua bangmah neilo ahih manin mipi tamzaw deihna mah tawh siit bawl khinkhian lai uh ahi hi.\nTua a hih manin Norway gam in Atlantic tuipi sunga ngasa teng a bei mateng-in anngawl lo ding aa, namngimtui leh gas a kizuak theih laiteng-in sum ki tangsam lo ding hi cih mihing lampan suutna ahi hi.\nPilna sinna Sang leh Laisinna Lam thu\nNorway gama om mi khempeuh in kum (10) sung laisim hamtang ding uh hi ci hi. Thu haksa khat peuhpeuh hangin tua kum (10) sung laisim theilo a om leh, tua mi te-in zong ninpaih, anhuan, innsungkep, sagawh sa-at/sasem, kuangsawp, lokhawh, singpuak, munphiat, limsuaih… cihte a kipan khutsiamna khat peuhpeuh sin teitei ding uh aa, siamsin takpi mah hi, semthei takpi mah ding hi- cih theihpihna lai (diploma certificate) ngah hamtang ding kul hi ci hi.\nNorway pau athei lo gamdangmi hong lutte in pausinna sangah ama teltheih pen ding pau khat peuhpeuh tawh a tawmpen in, Gam thukhun Dan Taangpi thu naikal (50) sung sin hamtang ding uh aa, Norway pau leh mipi nuntakkhop dan leh nuntak zia ngeina tuamtuamte zong naikal (250) sin hamtang ding uh hi. Norway pau pen naikal (3000) ciang a ut te’n kum (5) sung a free in sin thei hi. Tua Norway pau sinna a kahlo peuhmah in bang degree sangpen a nei khinphial zongin, Norway gam mipite hamphatna te ngah kim thei lo dinga, zong ki pia ngeilo ding hi ci lian uh hi.\nKum (6) a cing nailo naupangte kepna sang (barnehage) thupi ngaihsut pen aa, kum (6) tungsiah naupangte sang (barneskole) pen (taan 1 – 7) ciang sang tuam khat, taan 8 – 10 ciang naupang sang (ungdomskole) leh, tua ii tungsiah ah adang kum (3) sung subject tuam la-aa kahna (Vidregåendeskole/Pre-University) sang cih bangin nei uh hi. Tua ciang teng pen a kah khempeuh a free in ki kahsak ahi hi. Tua teng hoih taka a zo te University ah amau subject lak tawh kizui-in kum 2/3/4 ciang kah zom kik thei uh hi. Tua a zawh uh ciangin High School (Høyskole) ci-in kum (2) ki kah kik thei hi. University leh High School (Doctrate / Phd.) kah te in kumpi sum pu thei ta uh aa, laisim nuam laisiamte adingin haksatna omlo takin pilna kisin thei cihna ahi hi. Amau High Scool zo cihte leh ei High School zo cihte dinmun kikhai mahmah hi. Tua hi aa, zum khat kipawlna khat peuhpeuh ah makai lam asem ding peuhmah in tan 10 a zawh khit teh a tawmpen in kum (7) sung ama nasep tawh kisai pilna/siamna lam sinna sang a kah khinsa ahih kul hi. Tua bang ahi zolo mite pen makai in ki koihlo pah uh aa, ama khutsiam leh sepna theihpihna (service experienced) tawh kizui-in nasem khatin zangthei uh ahi hi.\nLai sinlo, lai sim theilo leh lai-at theilo a i om leh set van vive zatna mun ahih manin, innsung na sepding nangawn asem taakding ki hi lo aa, nasep haksa mahmah hi cihna ahi hi.\nGam Kikepna, ki ukna leh ki huutna te thu\nGam leh a mite kepna huutna dingin Dan thupi sak pen hi. Gammi hihna anei kum (18) a cing khangno khempeuh in kum (2) sung peuhmah galkap kisin, ahih kei leh mipi huhna nasem, ahih kei leh gamdang khat peuhpeuh ah missionary kuansak hamtang uh hi. Galkap siamna a sin te’n amau mimal ukna tawh kizui-in gamdang ah UN galkap sem suak thei uh hi. Galkap a sin sungin thau namkim zatdan a sin ban uah, vanleeng, tembaw hawlte dongin leitung tui sung leh vanlam galkap nasep khempeuh sinsak pah uh hi. Tua ahih manin gammi a tamzaw galkap ki sinsa leh asiam sa vive ahi hi. Thau leh hiam tawi ding peuhmah, sabeng nuamte dongin muikap siamna kumpi lam thuneite sittelna leh theihpihna lai a neih kei nak leh thau tawi theilo in, zong lei theilo pah hi.\nTu-a a zat uh Norway gam thukhun Danpi (Constitution) pen May 17, 1814 ni-in hong gelh zosiang ta uh-a, Eidsvoll ah enkhawm in thukimna leh kipsakna bawl uh hi. Ahi zongin tua thukhunpi a zangpah thei hi nai tuanlo uh ahi hi. Tua cibanga Norway gam thukhun Danpi hong gelhzawh hun lai tak mahin Norway leh Sweden pen galpi khatna ah gal hong ki do uh hi. November kha ciangin Sweden gam kumpi pa pen Norway gam ii kumpi pa mah hong suak bek thamlo, gamdang tawh kizopna lamah Sweden ukna makaihna nuaiah hong om hi. Norway gam in amau gam kumpi leh gamsung vaihawm ding mipi kiteelna tawh a tuamin parliment zong a nei uh hong suak hi. Tua lai takin Sweden gamin ahih leh ki-ukna parliament nei lo-in kumpi ukna khat bek nei uh hi.\nTua hun lai tak-in Norway gam pen Denmark gam kumpi ukna khat nuaiah kigawmkhawm in Union khatin om lai ve ve uh hi. Galpi khatna a belpawlpih uh gam Piantit (France) galsiam makai pi Napoleon in gal hong lelh tak ciangin, Denmark kumpi tawh hong kiho-in Norway gam pen galzo pawl ahi Sweden gam khutnuai ah hong piakhia hi. Tua laitak-in Sweden gam pen England gam kumpi tawh ki belpawl ahi hi. Sweden kumpi in Norway gam ii thukhunpi hoihsa mahmah ahih manin, Norway gam mipi te zong Danmark kumpi gam ukna nuai-a om sangin suakta kisa zaw uh aa, nuamsa zaw thamtham uh hi.\nHih kum zalom 18 sunga Europe gam buaina sungah, Norway gam zong kum 500 sung midangte ukna nuai-a om pen haksa genthei kisa mahmah uh ahih manin, amau leh amau suakta taka ki-ukna gamkhat din zawhna ding kul sakna tawh hanciamna lianpi hong nei uh hi. Peter Christen Asjørnsen leh Jørgen Moe te in zong gamsung gampua mun tuamtuam ah zin kawikawi in, thu omdan thuthak khempeuh va kan kawikawi uh hi. Hici bangin a hanciam laitak mahin 1884 leh 1887 kiim pawlin, gam leh minam nasepna ding taklam pawl (Høyre parti ) leh veilam pawl (Venstre parti) ci-in minam sungah party kipawlna nam nih hong dingkhia uh hi. Taklam pawl pen pilna a thupi sak phadiak pawl hi-aa, Veilam pawl pen nasep a thupi sak phadiak pawlte ahi uh hi. Tuni dong mahin hih pawl (2) te mah a hat pen hi-a, tulai takin Veilam pawl (Nasem te kipawlna) in ukna a lak laitak uh ahi hi.\nGam suahtakna leh ki-ukna hoih a neih theihna ding hanciamna ki zom toto pen June 7, 1905 kum tak ciangin, suahtakna picing hong ngah uh ahi hi. Norway kumpi ding atuamin hong vaihawm sak in ci-in Sweden kumpi pa kiangah palai sawlin a va nget uh ciangun, Kumpi pa tapa Carl, a zi England kumpi tanu Maud leh a ta uh Alexander tawh Norway kumpi dingin na pia pah hi. A kumpi min Haakon VII, a tapa min Olav cih bangin phuah uh aa, Kong Haakon VII pen 1957 kumin si hi. Galpi nihna hong pianga, Germany gam in April 9, 1940 ni-in Norway gam hong la-in, hong ukcip tak teh, June 7, 1940 ni-in Norway kumpi innkuan leh gam uk thunei teng England gam London khuapi ah galtai in va om uh hi. Galpi nihna hong bei May 8, 1945 ni-in Norway gam in zong suahtakna hong ngah-a, June 7, 1945 ni-in kumpi innkuan leh gam ki-ukna thunei pi teng amau gam leitang tungah hong ciah kik uh hi. Tua kum mahin UNO kipawlna ah hong lut pah aa, Norway leh gamdang kizawpna minister Trygve Lie in UN Secretary masa pen sem hi.\n1949 kumin Norway pen NATO kipawlna ah hong lut aa, 1952 kum in Oslo ah Leitung bup nasem mite kipawlna (Vinter-Organisation of Labour) kikhawppi bawl in innteek sem uh hi. 1969 kum pan namgimtui tokhia uh-a, Norway gam ii sum ngahna lianpi khat hong suak hi. 1972 kum-in Europe gam teng kipawlna (tu-in EU kici ) ah lut ding lutloh ding Norway mipi te in vote hong kilak uh leh, mipi vote a tamzaw 53.5% te ut lo ahih manin, tua pan kipan tuni dong EU kipawlna ah lutlo suak hi.\n1975 kum-in mipi teelcing kumpi gamvaihawm te-in gamdang pan pemta mite kuamah sanloh ding ci-in geel aa, ahih hangin a hun tawh kizui-a et zel dingin koih uh hi. 1978 kum-in numei naupaite in haksatna khat peuhpeuh hangin nau a phiat nop uh leh anau paai nipi kal 12 (kha 3) a cin ma-in phiat thei dingin phalna danpi sungah thunlut uh hi. Numei te zong pasal tawh kibang mahin nasem thei, thunei thei bek thamlo in kiteelna ah lut thei ding hi ci-in danpi sungah thunlut uh aa, 1981 kum-in Gro Harlanm Brundtland in State Minister Gam vaihawm makai lianpen dingin, amasa pen teelcing khatin hong om hi.\nKumpi Olav-V pen 1991 kum-in si aa, 1994 kum in Leitungbup nasemmite kipawlna khawmpi Lillehammer (tu-a JKKam te omna) khuaah bawlin Norway innteek sem kik uh hi. Hih kum mahin EU kipawlna ah lut ding lutloh ding mipi vote la kik uh aa, mipi vote tam zaw 52.2% ut nai tuanlo ahih manin, lutlo tosuak phot uh ahi hi.\nTulaitak mipi sung nuntak ki-ukzia leh kei muhdan\nMimal khat leh khat kikal ki lang bawlna, nupa kikal kilem lohna, innkuan sung kilem lohna, vengsung kilem lohna, cihte in mipi nuntak khopna dongin haksatna a tawm a tam-in tun/piangsak ahih manin, hici bang haksatna nei takpi hi cih thu, amau tektek in ahih kei leh a veng a paam, a mu khat peuhpeuh in, report a piaktheihna dingin kipawlna leh kizopna tuamtuam koih uh aa, nakhat semkhial-in i veng i paam khat, mikhat peuhpeuh nawngkai sak kha leng, mun khempeuh kiu khempeuh pan hong ki encik in, palik zumah i tungtang thu khempeuh record sa-in ana tung pahpah ahi hi. Tua ahih manin zu ne nuam zukham nuam in nethei khamthei aa, khutkhiat genloh awging bek nangawn tawh i veng i paam i innkuanpih i zi i ta khatpeuh i buaisak khak zenzen leh eima mailam khempeuh a bing ding cihna hi lel hi. Thumaan ahi aa thumaan lopi khat ahi phial zongin, midang khat peuhpeuh thu, i zi i ta, i pasal siatna phatna thu nangawn ah, i gen ding nu/i gen ding pa phalna ngah masa lo-in i gen khak leh lampi maan a tawn ki hilo pah aa, dan in phal lo ahi hi. Ei Zomi, Kawlgam mi leh gamdang mite sungah, hih Norway gam leh mipi te ii zuihding danpi leh ngeina thukhunte a zui siam ding ki haksa mahmah lai ding hi ci-in ka ngaihsun hi.\nMihing leh mihing ki-ukna gam hi lo aa, dan ii ukna democracy gam ahih manin, dan nuai-ah a lian a neu, a bu a mang, a zawng a hau, a pil a siam, numei pasal cihdan-in ettuam, guptuam, paihtuam nei lo-aa, ki pawlneihna ki langbawlna omlo ding cih ahi hi. Dan tawh ki-ukna ah, kumpi pa nangawn a thumaan kei aa, a gamtatna ki lawmlo hi, khial hi ci-a amu oma, a lungkim kei nak leh thu a bawl thei hi zen hi. Mi khatpeuh in a maan lo pi-in thugen/thubawl i hihkhak leh bel, ama tungmah ah hong ki tusak kik dinga, amahmah a thuakding hipah hi. Tua ahih manin, tu-in leitung ah nuntak khuasakna a nuampen, mite a suahtak na pen, a gam mipi tawh kizui-in a haupen gam suak aa, mihingte ngahding hamphatna leh nuntak bitna, daihna, lungmuang khamuang taka nuntak theihna, human rights tawh kisai dante cingtak aa a ki zattheih penna gam zong hong suak thei ahi hi. Muslim Hindu leh Buddhist a kipan biakna tuamtuam te’n zong suakta takin amau upbang sanbang tek un bia thei uh ahi hi.\nZomi te in i ciin mahmah ahi, ei deih mikhat/biakna khat peuh i pumphat ngawpna, ei deihloh mikhat/ biakna khat i pum gensiat ngawpna te zong tualthahna/min kithahsakna hi-aa, leitung mihing te ii ngahding hamphatna suahtakna human rights i palsatna a hih lam i phawkding deihhuai mahmah hi.\nTua hi aa, Zomi ten i gam i minam dinmun leh cisa tawh nasep malaak nading te ah i etteh theihding tampi om kha ding hi cih ngaihsutna tawh, phattuamna khatpeuh a om khak leh ci-in, hih lai hong gelhkhia ka hi hi. A kicing lo leh laimal laingual gelhkhialh na cihbang a om khak leh, hih mun ah gelhkhial kha ai ve maw ci-in, nomau laisimte mahin a maan pen dingin na puahphat sak zaw mai un.\nRev. Thang Khan Thawn Suante\n(Pastor Solomon Thawn)\nPrevious: I thuphate sim dih ni, guai! ~ Rev. Khup Za Go\nNext: Pate Ni ~ Rev. Gin Khen Mang


url: =Numei in pasal uk theilo ahiam? ~ Job Cinpi :: ZOMI DAILY\nposted on 11 August 2018 at 9:28 am Lomkholna: Innkuan, JobCinpi, News\nNumei pen Pasian in pasal a uk dingin bawl hi, cih pen Tapidawte sungah kiza ngei lo hi. Pasian kammal sungah Pasal a huh ding le a panpih dingin numei kibawl hi, na ci hi. Hih thu tawh kisai thu tampi gengen ding zong kisam ka sa nawn kei hi. Numei naupang nangawn in kothei hi. A theitel taktak om pha lo.\nNumei pen pasal a huh ding le a panpih dingin pasian in bawl hi, cih thu hangin pasal pawlkhat in a zite ukna le thuneihna peuhmah thusim nawn loin numei thu peuumah thu lutsak nawn lo kha thei uh hi. Tua bang pasal pen a om hangin a tam thu a mu lo zaw deih le thu a ngaihsun lo zaw deuhte bek in tua lungsim nei lai ding uh ahih manin Zomite sungah tua bang mi tam dingin ka um nawn kei hi. Ahi zong khat le nih kiom kha thei lai veve kha dingin ka um hi.\nHuh ding panpih ding cih pen a deihna thuk mahmah hi. A gamtat hoih lo khat a hoih sak ding zong huhna mah ahi hi. Pasal khat in zu dawn-a a zi in thu a hilh leh tua pen bang a kici tam? Zu a dawn pasal thu a hilh pen a zi hi leh pawlkhat in a pasal ama uk ding hi kei, ama thuhilh ding hi kei ci kha ding uh hi. Ahi zongin thu a mute in a pasal a huh hi ci ding uh hi. A huh dan a siam le a siam lote tungah muhna kibanglo om kawikawi thei kha mah ding hi.\nTua zong ngaihsut ding a kisam thei khat ahi hi. Numei in zu a dawndawn a pasal kiangah zu dawn nawn ken a cih pen ukna le thuneihna hi lo hi. Gamtat hoih lo khat a hoih dingin a puah ahih manin a pasal a huh a panpih ahi hi. A pasal zu dawnna hangin a innkuan sung uh nopna sangin lunggimna om zaw ding hi cih pen kinial thei lo hi.\nA pasal in sum kem leh zu le sa dawnna in zang mang kha pah ahih manin a zi in a innkuan sum lut khempeuh kem ding hi. Pawlkhat in tua pen pasalte thuneihna a la numei ci-in khialsak nuam ding uh hi. A pasal kep sang ama kep muanhuai zaw ahih naka, a sum zekdan uh kicing zaw, nuam zaw ahih leh a huh a panpih mah ahi hi. Tua bek tham loin a pasal in zu a dawn anding sum nei lo zaw pah ding ahih manin a pasal pumpi siatna pan a kem ahi zaw hi.\nHih bang ka cih ciangin innkuan sungah numei in lutang sem thei hi. Numeite pen pasalte tungah a tungtuang dingte hi a ci nuam ka hi masa kei hi. Khat veivei pasal pawlkhat in huhna le panpihna a kisam ngailo bangin a zite thu peuhmah thulutsak nuam lo uh hi. Innkuan khat bang zahtakin nuam hiam cih a kiettheihna thu nih om hi.\nTua i nnkuan sungah numei in a pasal bang zahtakin zahtak ahiam cih tawh kien thei hi. Zahtak le lau cih pen a deihna kikelki lian hi. Zi in a pasal zahtaklo a hau ahih leh tua innkuan sungah innkuan kim ngei lo kha ding uh hi. Cihnopna ah zi in a pasal a taisan ngam kei zongin a tate khang hun ciangin a nu in a pa lau cih pen tate zong maingap nading om nawn lo hi. Tua hangin a tate a gol ciangin khualzin khiain mun dang gam dang ah om nuam zaw ding uh hi.\nTua innkuan sungah pasal in a zi thu bang zahin ngaihsutpih hiam? Pasal khat in ama zi thu zui nuam lo a, a zi pen thu mu lo, thu thei lo bangin a ngaihsut leh tua bang zi a nei amah zong sial vom le sial vom kingai mah suak dingin ka um hi. Pasal pilte in a zite thu a zui mahmah tawh kibang uh hi. Ahi zongin a taktak ciangin a zite’n ama thu a zui na hi zaw hi.\nBang hang hiam cih leh pasal pilte in a zi lungkim nadingin thu neu tampi zui uh hi. Tua thuneu tampite a zi lungkimna bangin zui uh ahih manin thu lian khat a om ciangin ama thu a zi in a zuih ding haksa sa nawn lo hi. Numeite/zite lungkimna cih pen pasalte ading naupangvai, numeivai a cihte uh hi sese ahih manin numei a thupisim lote’n tua teng mah zuih haksa sa zel uh hi.\nTua ahih manin numei in a pasal thu a zuih ding a kisap mah bangin pasal in zong a zi a thusim ding kisam hi. Pasal pawlkhat in a zite uh Laisiangtho sungah numei hoihte nuntakzia bangin nungtasak nuam uh hi. Sarah in a pasal Abraham pen ka topa ci hi cih pen pasalte zaknopsa mahmah tangthu khat ahi hi.\nSarah pen numei hoih, numei ciim le numei gina ahihlam phatin gengen uh hi. Ahi zongin phawk ding a kisam le a thupi mahmah khat om kasa hi. Sarah in pasal gina lo, amah a thusim lo pasal khat topa a ci hi peuhmah lo hi. Abaraham pen mi mawkmawk hi lo hi. Pasian upna muanna lam ah amah a etteh huai, a ettehtak mahmah mi khat ahi hi.\nMi khat tawh ni khat ni nih kithuah ding pen tua mi pen a zahtak huai kei zongin kinaihsiamna tawh kizahtak zo thei hi. Ahi zongin damsung khantawn kithuah ding pen kineihsiamna tawh zahtakna lak ding cih pen mangin zong kiman nuam lo kha ding hi. (mi khat pen a innkuan pihte’n thupisim lo, zahtak lo ahih leh kisapna tampi mah nei ahi pah uh hi. Innkuan knat sang lungsim a kitheitel zaw ding midang omlo hi.)\nTua ahih manin a tawp a khakna ah pasal pilte peuhmah numeite’n zahtak uh hi. midangte’n zahtak napi a zi a tate’n a zahtak zawh kei leh tua zong ngaihsut huai hi. midangte muhna ah kinaih ding baih a innkuanpihte tungah konaih ding haksa hi. numeite zong tua mah ahi pah hi. Pasalte ading deihsakna tawh a huh a panpih a om mah bangin thusimlohna tawh a neusek zong om kha thei leuleu uh hi.\nTua ahih manin na pasal pen itna le deihsakna tawh a huh a panpih hi zaw inla neusekna tawh a uk nuam hi kei zaw in. Na innkuan sung le na tate ading hoih lo ding hi. Numei in pasal uk thei lua hi. Ahi zongin a huh a panpih ding ahih mahin a hoih a phat nading lam ah a uk ding kisam hi. Mun khempeuhah pasal tungah thu nei nuam cihte ahih leh pasalte neusekna hi thei leuleu hi. Tua ding zong kidop huai mahmah hi. Numei pilte tuabangin ta lo uh hi. Lungdam, Job Cinpi (Zomi Laisim Nuamte)\nPrevious: Update: Indonesia gamsung ah zinling hangin misi 321 phakhinta\nNext: California gamsung meikang pen innveng kitotna panin akihalsak cimawk


url: =Philippines khuasung ah zatep te thongsung ah kha 4 sung ki khumcipding :: ZOMI DAILY\nposted on 21 May 2017 at 10:54 pm Lomkholna: News, Philippines, Sawltak, World\nPhilippine President Duterte pen agenbang in asem giapgiap takpi khat ahihi. President angah khitzawh guihtheih khamtheih “Drug” azangteng siansuahding ci’n mi tampitak thatlum takpi hi.\nTu’n khuasung mipi lakah zatep te thongsung dennading cileuleu ahih manin, zatep te lunghimawh mahmah leuleu uhhi.\nPresident Rodrigo Duterte in agenkhiatna ah khuasung mipilak Public Area ah zatep peuhmah thong kha 4 sung kiathei, ahih keileh liausum $100 ki liausak theiding cihi.\nNung Thursday ni in hih thukhunthak pen tangkona neikhia khinta a, khuasung Public Spaces khempeuh ah Tobacco zat phallo, e-cigarettes zat phallo cih hita hi.\nPresident Rodrigo Duterte pen abeisa in amah ngiatzong zateptep khat ahihi. Zatep hoihlohna telmahmah hiding a, mikhempeuh in huih siangtho “clean air” a ngahding thupi ci’n zatep akhamcip ahihi.\nAhi zongin Philippines gamsung ah zatep bekbek mi 17 Million bang phading kici hi. Khangcingsa ii sehthumsuah sehkhat, ahih keileh gambup pasal khangcingsa miphazah ii alang bangin zatepding in ki ummawh ahih main, hih thukhun pen baihpakloding kici hi.\nPresident Rodrigo Duterte pen nidang in Davao City sungah Mayor kum 20 bang asemngei hi a, tuahunlai inzong khuasung ah zatepding khamcipngei hi ci’n Telegraph te’n genkhia uhhi.\nRodrigo Duterte pen June 2016 pan kipan in Philippines gamsung ah President asemto ahihi. President asepzawh guihtheih khamtheih azang leh azuak “drug users and dealers” mi 7000 bang thatlum sakkhin ahih manin Human Right Watch te’n mawhsak mahmah uhhi.\nAbeisa agamtatna pen Human Right Watch te’n mawhsak uh cileng, zatepvai tawh kisaipen Environmental Watch te’n hong pahtawi khadiam? Khuasung mipi lakah zatep akhamcip pen thudik mahmahkhat ahihi. Zatep te’n agim namsia atheihloh uhhangin agei aom te’n ki thuaklah mahmah hi.\nRelated: Philippines galkapte leh thautawi migilo te kikap, mi 9 si ~ ZD\nZatep bekzong hituankei, Khaini, Sahdah, Kunpawng, Tuibuk cihtezong azang amuamte’n agimnam atheihloh hangin agei aomte’n thuaklah mahmah uhhi. Na zatkhakleh phawkthakna in nei inla, kidawm in 🙂 ZD Sawltak #zomidaily\nPrevious: India ah numeikhat naubu “Uterus” neilo ahih manin, anu in ama naubu pia\nNext: Malaysia palik khatin naupaailai alawmnu thautawh kaplum